5 Kelebihan Wakil Rakyat Yang Tiada Pada YDP Agong

Ramai di antara kita tahu Yang Di-Pertuan Agong, individu bergelar ketua negara dalam sistem demokrasi berperlembagaan negara kita - sebagai pemimpin nombor satu Malaysia.

Diberikan kuasa untuk mengesah dan mengiktiraf perlantikan ketua kepada badan eksekutif, ketua kepada badan kehakiman, lantikan senator serta bergelar pemerintah tertinggi Angkatan Tentera Malaysia dan suruhanjaya jelas memberikan kelebihan besar YDP Agong dalam aspek skop pentadbiran kerajaan.

Namun jika kita selidik ada beberapa aspek berkait bidang kuasa dan hak YDP Agong itu sendiri sebenarnya agak kurang, jika kita bandingkan dengan seorang ahli parlimen biasa. Apa kelemahan yang ada?

Dalam sistem parlimen kita seorang Perdana Menteri mempunyai kuasa penuhmenentukan keperluan beliau untuk mempunyai seorang Timbalan, bergelar Timbalan Perdana Menteri.

Ini kerana jawatan tersebut tidak wujud secara rasmi dalam perlembagaan negara kita, tetapi dibenarkan kewujudannya atas kuasa atau pilihan Perdana Menteri sendiri.

Berbeza dengan seorang Perdana Menteri - YDP Agong wajib mempunyai seorang Timbalan  bagi memangku jawatan Baginda, sekiranya Baginda sakit atau ke luar negara.

Timbalan YDP Agong juga dilantik sama seperti bagaimana YDP Agong dilantik, berdasarkan kepada turutan giliran perlantikan mengikut Raja-Raja Negeri; yang telah disusun dalam perlembagaan kita.

Semua YDP Agong yang dilantik hanya memegang kuasa selama satu penggal, bersamaan lima tahun maksima.

Selepas tamat tempoh tersebut, tidak ada sebarang kelonggaran untuk YDP Agong memanjangkan tempoh kuasanya - melainkan kesemua Raja-Raja dalam giliran bersetuju untuk tidak menggalas jawatan tersebut, meletakkan kembali bekas YDP Agong sebagai pilihan utama.

Dalam parlimen kita, cadangan dan idea untuk seorang Perdana Menteri hanya dibenarkan menjawat jawatan tersebut secara maksima 2 penggal atau 10 tahun masih belum benar-benar dapat dilaksana.

Ini bermakna seandainya seorang Perdana Menteri masih mendapat mandat untuk menjadi ketua badan eksekutif walaupun melebihi 2 penggal sekalipun - dia boleh meneruskannya.

Kisah bagaimana ahli parlimen kita bebas bergerak ke sana ke mari, sekejap ada dalam negara, tiba-tiba dah sampai ke benua berbeza untuk bermacam tujuan baik peribadi ataupun urusan kerja, biasa kita dengar.

Ini kerana dalam undang-undang kita, seorang ahli parlimen atau lebih tepat ahli Dewan Rakyat tidak ada kekangan untuk ke luar negara dalam tempoh tertentu; asalkan mendapat kebenaran daripada Yang Di-Pertuan Dewan Rakyat, apabila melibatkan persidangan parlimen.

Jelas termaktub dalam perlembagaan kita seorang YDP Agong tidak boleh meninggalkan persekutuan (yakni Malaysia) melebihi 15 hari melainkan untuk tujuan lawatan rasmi sebagai Ketua Negara.

Nak keluar pun, seorang YDP Agong perlu memaklumkan kepada Majlis Raja-Raja tentang niatnya terlebih dahulu bagi mendapatkan kebenaran.

Di kalangan ahli parlimen, ramai di antara mereka memegang beberapa jawatan serentak.

Sebagai contoh, seorang Perdana Menteri boleh juga bergelar Menteri Kewangan. Seorang ahli parlimen boleh bergelar ahli dewan undangan negeri serentak. Itu dua contoh yang biasa kita nampak.

Tatkala Baginda mengangkat sumpah menjawat jawatan sebagai Ketua Negara, fungsi beliau sebagai Raja kepada negeri Baginda dianggap terlucut atau tertangguh kecuali tanggungjawab sebagai Ketua agama Islam negeri.

Isteri Baginda iaitu Raja Permaisuri Agong juga dikenakan kekangan serupa. Bagi seorang YDP Agong dan Permaisuri Baginda, mereka tidak lagi boleh memegang jawatan yang membawa pendapatan serta melibatkan diri dalam apa saja bentuk perusahaan komersial.

Bagi ahli parlimen, tidak ada kekangan sama dikenakan kepada pasangan mereka.

Ekoran insiden yang pernah berlaku melibatkan konfrontasi di antara kerajaan pusat dengan Majlis Raja-Raja berkait kekebalan Raja-Raja daripada didakwa di mahkamah, insiden itu telah meninggalkan perubahan besar kepada masyarakat kita.

Tahukah anda, dalam perlembagaan negara mengikut Perkara 33A (1), sekiranya seorang YDP Agong dituduh atas suatu jenis kesalahan di mahkamah - secara automatik Baginda dianggap hilang kelayakan untuk meneruskan fungsi Baginda sebagai YDP Agong.

Tidak perlu kes itu sampai ke peringkat prima facie atau membela diri, cukup sekadar tuduhan atau dakwaan. Bagi ahli parlimen atau dewan undangan negeri, peraturan sama tidak terpakai.

Seorang wakil rakyat dianggap masih layak meneruskan tanggungjawab sebagai seorang yang dilantik, walaupun beliau menghadapi tuduhan atau sudah dalam perbicaraan.

Dari segi undang-undang, tidak ada keperluan untuk seorang wakil rakyat melepaskan jawatan atau 'dicutikan' sekiranya dia sibuk ke mahkamah, walaupun ada desakan sebegitu sering kedengaran.

Bagaimana? Menarik tak taksiran bagaimana perlembagaan negara kita mendefinisikan kuasa dan kekangan yang ada di antara YDP Agong dengan wakil rakyat?

Apa pendapat anda dalam isu ini? Wujudkah keperluan untuk wakil-wakil rakyat kita sama-sama dikenakan kekangan yang sedia ada digalas Ketua Negara demi memastikan mereka tidak menyalahgunakan kuasa?


5 Siri Kanak-Kanak Klasik Yang Dah Tak Selamat Ditonton

Hari demi hari unsur-unsur hak dan kebebasan manusia mutlak, dibangkitkan pejuang hak asasi tanpa henti.

Walaupun pada asasnya apa yang diperjuangkan tampak baik, realitinya unsur-unsur songsang tampak ingin dibiasakan penerimaannya dipersembahkan kepada khalayak ramai secara halus. Ini taktik dahulu. Kini tidak lagi.

Salah satu bentuk media yang sedang berdepan masalah ini, adalah rancangan animasi yang mensasarkan kanak-kanak. Dengan kemudahan teknologi membolehkan kanak-kanak memilih apa yang mereka tonton setiap hari, ada baiknya kita jangan terlena lagi.

Berikut adalah 5 siri pendidikan dan animasi kartun yang popular di negara kita, baru atau memang telah lama mengandungi unsur sebegini.

Pada bulan Jun tahun 2021, siri kanak-kanak popular Sesame Street menjadi antara siri rancangan kanak-kanak klasik yang mengadunkan elemen songsang secara rasmi dalam rancangannya.

Diterbitkan bersempena Pride Day atau Hari Kebanggaan golongan songsang di Amerika Syarikat, episod ke 5132 yang diberi judul 'Family Day' memperkenalkan penonton kepada pasangan lelaki sama jenis, Dave dan Frank yang mempunyai anak perempuan bernama Mia.

Usaha memperkenalkan elemen songsang ke dalam rancangan ikonik ini lama berjalan sebenarnya, tetapi episod itu dianggap istimewa kerana buat kali pertama Sesame Street dilihat berani memaparkan dua watak tersebut tanpa berselindung lagi.

Bagi peminat siri ini yang selama ini meragui status hubungan sebenar di antara watak Bert dan Ernie, tidak lama dahulu pun sudah diperjelaskan status mereka dalam sebuah temuramah bersama penulis siri ini dalam tahun 2018.

Cuma kedua-dua watak ini belum diterjemahkan secara rasmi benar-benar songsang di kaca TV. Tunggu masa saja agaknya.

Apabila penulis mengetahui siri animasi klasik Scooby-Doo bakal diperbesarkan skop kisahnya bagi merangkumi kisah asal watak-watak utamanya, penulis mempunyai pandangan skeptikal.

Semuanya terbukti benar selepas siri terbaru Velma, sarat dengan elemen-elemen songsang. Diubah secara rasmi pada tahun 2020, watak gadis pintar dengan perwatakan yakin dan pemalu ini akhirnya disahkan diubah suka sama sejenis.

Pengenalan siri baru ini menukar terus acuan lama kartun ini, diadun dengan elemen feminisme dan kesongsangan - serta menukar etnik watak klasik yang ada kepada etnik berbeza.

Shaggy kini seorang lelaki kulit hitam dan Daphne pula adalah seorang wanita Asia yang datang dari keluarga pasangan sejenis wanita dengan wanita.

Pelangi dan spektrum warna juga adalah antara elemen yang cukup penting dalam siri animasi My Little Pony. Memaparkan kisah lucu persahabatan di antara anak kuda comel, siri ini menjadi antara watak ikonik kanak-kanak perempuan.

Bagaimanapun menepati tajuk artikel ini - usaha menambah elemen songang mula dilakukan beberapa tahun terdahulu dengan pengenalan watak-watak baru Aunt Lofty and Aunt Holiday, dua kuda betina yang suka sama jantina.

Siri ini kemudiannya menerima pengenalan watak tambahan pasangan watak anak kuda sama jantina pada tahun 2017, sebelum produksi animasi ini mula lebih terbuka memaparkan elemen songsang melibatkan watak-watak utama jalan cerita.

Dua daripada watak utama siri ini iaitu Apple Jack dan Rainbow Dash akhirnya ditayangkan mempunyai hubungan songsang sekitar tahun 2020, memahatkan terus elemen luar tabii dalam siri kanak-kanak yang kelihatan sangat innocent sebenarnya.

Ada sesuatu yang sangat mengujakan melihat 5 orang anak muda mampu melawan puluhan makhluk jahat yang berakhir dengan pertarungan robot gergasi dalam setiap episod.

Filem 'Power Rangers' yang diterbitkan dalam tahun 2017 memecah tradisi - dengan pengenalan watak utama iaitu Power Rangers Kuning yang seakan-akan gemar pasangan sama jenis. Namun semuanya masih dilakukan secara tersirat.

Secara rasmi, elemen songsang mula mencemari siri ini secara terbuka tanpa berselindung melalui salah satu episod dalam siri Power Rangers Dino Fury, baru ditayangkan pada 16 Oktober 2021 di Amerika Syarikat.

Dalam episod yang diberikan tajuk 'The Matchmaker', Power Rangers Hitam, seorang lelaki bernama Javi cuba membantu Power Rangers Hijau, seorang wanita bernama Izzy mendapatkan pasangan.

Semua usahanya sia-sia. Ini kerana pada penghujung cerita, ditunjukkan Izzy sebenarnya meminati seorang wanita lain berjalan berpegangan tanggan dengan gembira.

Episod ini berakhir dengan sorakan kegembiraan Power Rangers meraikan keberanian Izzy membuat pilihan dan tidak lagi merasa malu mendedahkannya kepada rakan-rakan.

Kami tahu jika anda kanak-kanak generasi 80-an dan 90-an, pasti ada kemungkinan anda meminati animasi Transformers.

Salah satu filem animasi berstatus klasik dekad tersebut adalah 'Transformers - The Movie' menampilkan watak robot wanita bernama Arcee, yang mampu bertukar menjadi sebuah jet. Cantik dan menawan - kanak-kanak lelaki yang suka Transformers rasanya akan jatuh cinta dengan watak ini.

Tetapi tahukah anda, sejak beberapa tahun ini usaha untuk menukarkan latar belakang watak ini mula dijalankan dan kini...watak yang cukup diminati ini bukan lagi dikenali sebagai robot wanita - sebaliknya adalah robot transgender lelaki yang mahu menjadi wanita.

Tidak cukup dengan itu pengenalan watak-watak baru yang membawakan elemen kesongsangan telah dilakukan tanpa kita sedar. Mungkin 4 ke 5 tahun akan datang, Transformers lebih selesa dijenamakan semula sebagai Transgenders..

Dan Optimus Prime pula akhirnya menerima hakikat dia sebenarnya ditakdirkan berpasangan dengan Megatron.


5 Roller Coaster Paling Mahal Di Dunia

Bukan semua orang sukakan tunggangan roller coaster di taman tema tetapi biasanya roller coaster yang terbesar, terpanjang, tertinggi, terpantas dan paling mahal di dunia mampu menarik jutaan pelawat atas sebab tertentu.

Di Iluminasi, kami pernah menulis beberapa artikel berkaitan roller antaranya seperti di bawah ini:

Kali ini, masih lagi berkisar tentang topik roller coaster tetapi kami akan kongsikan pula senarai roller coaster paling mahal di dunia yang pernah dibina. Anda pasti terkejut apabila mengetahui jumlahnya.

Roller coaster ini adalah sebahagian daripada kompleks hiburan di Bunkyo, Tokyo yang dikenali sebagai Tokyo Dome City (dahulunya Big Egg City). Ianya dibuka pada Mei 2003 dan merupakan mega coaster yang dibina oleh syarikat Intamin dan direka oleh Werner Stengel, seorang jurutera Jerman.

Dengan ketinggian maksimum 262.5 kaki, Thunder Dolphin ialah roller coaster kesepuluh tertinggi di dunia. Ia menelan belanja $37 juta untuk pembinaannya dan dengan segera mendapat perhatian setelah dibuka untuk orang awam.

Ia termasuk trek sepanjang 3,500 kaki yang melalui lubang yang dipotong ke Bangunan LaQua dan juga melalui roda Ferris yang dikenali sebagai Big-O. Satu bolt panjang pernah tercabut dari roler coaster ini dan mengenai penunggang berusia 9 tahun, menyebabkannya ditutup selama tiga tahun dari Disember 2010 hingga Ogos 2013.

Steel Dragon 2000 ialah roller coaster di Prefektur Mie di Jepun, terletak di sebuah taman bernama Nagashima Spa Land. Roller coaster ini dibina oleh syarikat Morgan Manufacturing dan direka oleh Steve Okamoto.

Ia adalah salah satu roller coaster tertua yang masih dianggap paling mahal, dibuka pada tahun 2000 dengan harga $52 juta (lebih $91 juta pada tahun 2022). Roller coaster ini ialah "giga coaster" kedua di dunia selepas Millennium Point, coaster di Cedar Point di Ohio.

Ia juga merupakan roller coaster keluli kelima tertinggi di dunia, mencapai ketinggian 318.3 kaki. Kos pembinaannya yang tinggi berpunca daripada lokasinya. Memandangkan kawasan Jepun sering dilanda gempa bumi, lebih banyak keluli daripada biasa diperlukan untuk membina tunggangan ini dengan selamat.

Tunggangan "Expedition Everest" adalah roller coaster paling mahal di dunia sejak dibuka pada 2006 hingga 2019. Ia terletak di Disney's Animal Kingdom dan dibuka awal untuk pemegang pas tahunan Disney pada 26 Januari 2006 dan kepada orang ramai beberapa bulan kemudian pada 7 April.

Tunggangan ini memegang Rekod Dunia Guinness sebagai roller coaster termahal dunia  pada tahun 2011. Tunggangan ini menampilkan pendakian di hadapan replika Mt. Everest dan menampilkan yeti animatronik sepanjang perjalanannya.

Animatronik Yeti ini mempunyai rangkaian penuh gerakan menggunakan 19 penggerak yang mengawal pergerakannya. Malangnya, sejurus selepas tunggangan ini dibuka, bingkai yang menahan yeti terbelah dan merisikokan struktur roller coaster jika ia terus bergerak. Sejak itu, yeti ini  tidak bergerak dan hanya berdiri di penghujung perjalanan.

Hagrid’s Magical Creatures Motorbike Adventure dibina berdasarkan dunia magikal  Harry Potter dan merupakan tarikan keenam yang dibina di Universal's Islands of Adventure di Florida untuk segmen taman Dunia Sihir mereka.

Secara khususnya, tunggangan ini berada di Hogsmeade, menggantikan Dragon Challenge yang digantung roller coasternya. Tunggangan roller coaster ini menampilkan pokok sebenar di trek terbuka tetapi juga menggunakan elemen cerita untuk meningkatkan pengalaman penumpanganya.

Tunggangan roller coaster ini dibuka dengan kos pembinaan $300 juta pada Jun 2019, menjadikannya roller coaster paling mahal di dunia pada masa itu.

Roller coaster paling mahal pernah dibina ialah Guardians of the Galaxy: Cosmic Rewind. Tarikan ini juga merupakan tunggangan terbaharu dalam senarai ini, dibuka awal penduduk Florida pada 5 Mei 2022 sebelum dibuka untuk orang ramai pada 27 Mei.

Ia ditangguhkan kepada sambutan ulang tahun ke-40 EPCOT kerana penutupan COVID. Syarikat Vekoma Rides Manufactring telah mereka bentuk rollercoaster sinematik tertutup ini berdasarkan rekabentuk dan imej Disney Marvel.

Guardians of the Galaxy: Cosmic Rewind menelan belanja sebanyak $500 juta untuk dibina, menjadikannya roller coaster paling mahal pernah dibuat ketika artikel ini dtulis.


7 Istilah Sebenar Bahasa Melayu Yang Janggal Untuk Kita Guna

Satu perkara yang pelik berkenaan rakyat Malaysia, adalah bagaimana ramai di antara kita boleh merasa pelik menggunakan bahasa Melayu yang betul.

Khususnya melibatkan istilah yang jarang kita gunakan dalam bahasa Melayu, sebaliknya selesa mengamalkan sebutan istilah bahasa Inggerisnya.

Sehinggakan apabila seseorang menggunakan istilah BM yang betul - ada yang teruja, ramai yang terkejut mendengarnya. Siapa lagi nak mengamalkan bahasa kita kalau bukan kita kan, rakyat Malaysia?

Berikut adalah 7 istilah pilihan berkait peralatan yang kita kerap guna, tetapi kami andaikan jarang sekali anda gunakan istilahnya dalam bahasa kebangsaan kita.

Penyedut hampagas mempunyai beberapa varian yang berbeza dan rasmi dalam bahasa kita.

Boleh disebut sebagai penyedut hampagas, pembersih hampagas, penyedut vakum atau pembersih vakum - kesemuanya betul penggunaannya.

Vacuum itu sendiri kita dah guna sebagai kata kerja atau perbuatan, sedangkan vakum atau vacuum merujuk kepada ruangan tiada jirim di dalamnya atau hampagas yang bermakna tiada gas.

Kami harap pekerja kedai cuci kereta berhentilah tanya pelanggan mereka "mahu vacuum ke?" setiap kali ada pelanggan datang membasuh kenderaan.

Siapa tahu apa maknanya kalimantang ni? Mesti ramai tak tahu kan?

Cahaya yang mengalimantang bererti cahaya itu putih dan berbentuk memanjang. Jelas tak?

Istilah lampu kalimantang juga biasanya kita rujuk sebagai lampu pendarfluor kan?

'Lampu kalimantang' merujuk kepada lampu berwarna putih. Sementara pendarfluor pula adalah istilah bahasa rasmi BM, yang membawa makna cahaya yang terhasil daripada tindakbalas elektron.

Anda tahu tak istilah 'pendar' itu secara tunggal, mempunyai makna 'cahaya'?

Seperti 'vacuum' yang sudah ditukar kepada kata kerja tidak rasmi, 'microwave' pun telah mengalami perubahan sama.

Ayat seperti 'tolong microwave aku punya makanan!' dah sering kita sebut tanpa kita rasa janggal.

Realitinya 'microwave' membawa maksud gelombang mikro, jadi sekiranya anda pesan kepada kawan anda 'tolong gelombang mikro makanan aku!' pasti ramai memandang pelik anda hari itu.

Gantikan microwave oven yang biasa kita guna dengan ketuhar gelombang mikro dan perbuatan menggunakannya, dirujuk sebagai memanas atau menghangatkan.

Sebut pasal router, mesti ramai tak tahu apa terjemahannya dalam bahasa Melayu kan?

Terjemahan yang betul adalah penghala. Sekiranya kita menulis tentang internet router, kita akan menamakannya sebagai penghala internet.

Satu lagi bentuk 'router' yang ada, adalah mesin pemotong kayu yang biasanya diguna sama ada secara manual atau menggunakan elektrik, diguna untuk melubangkan bahagian-bahagian kayu.

Jika diterjemahkan ke bahasa Melayu, router jenis ini kita panggil penghala kayu.

Selepas ini apabila anda menghadapi masalah dengan sambungan internet anda, cuba beritahu operator bertugas 'penghala' anda gagal berfungsi dengan baik.

Mesti panjang perbualan anda dengan dia nak fahamkan dia apa sebenarnya yang anda maksudkan. Walhal, kita di Malaysia bukannya negara barat..

Dalam bahasa Inggeris, istilah coffee maker atau yang terbaru coffee machine kerap diamalkan.

Jika diterjemahkan ke bahasa Melayu istilah coffee maker, besar kemungkinan ramai akan menukarnya menjadi pembuat kopi.

Istilah yang betul bagi merujuk kepada perkakas ini adalah pembancuh kopi, bukan pembuat kopi.

Pembuat kopi lebih tepat digunakan bagi merujuk kepada orang yang memproses biji kopi sehingga menjadi serbuk kopi atau individu yang rajin menyiapkan kopi untuk anda.

Penggunaan istilah ini sudah terlalu meluas walaupun daripada segi bahasanya jelas salah.

Jika dinilai, kita tak boleh membeli top-up kerana top-up dalam bahasa Inggeris sebenarnya membawa makna perbuatan menambah nilai.

Tetapi malangnya apabila sesuatu kesalahan sudah dibiasakan dan semua orang faham dengan apa yang dirujuk, akhirnya bahasa kita pun rosak.

Apa gantinya? Guna frasa 'saya nak buat tambah nilai' atau 'ada jual kad tambah nilai?' kepada juruwang, jika anda ingin menambah nilai dalam baki akaun anda.

Biasanya disebut sebagai STB atau set-top box, peranti ini kini merupakan antara peranti wajib anda dalam rumah bagi mendapatkan siaran televisyen baik menerusi internet atau gelombang digital berfrekuensi tinggi.

Kami yakin di antara kesemua istilah dalam senarai ini, istilah 'kotak set-atas' merupakan istilah paling kurang penggunaannya dek kita yang sudah mesra benar dengan istilah STB.

Cuma itulah, nak jadi orang yang pertama menggunakan istilah kotak set-atas dalam lingkungan hidup kita pasti banyak rintangannya.

Sebagai contoh, seandainya ada penulis menulis "rakyat Malaysia gemar menggunakan kotak set-atas Android untuk mendapatkan siaran televisyen berbayar secara curi."

Kami yakin ramai tidak faham apa yang dimaksudkan membuktikan betapa lemahnya penggunaan bahasa Melayu yang betul di kalangan kita, rakyat Malaysia.


5 Hukuman Zaman Dahulu Sebagai Alternatif Kepada Penjara

Dalam era moden, hukuman penjara dilihat sebagai hukuman standard kepada jenayah yang berlaku.

Bagaimanapun penjara adalah fasiliti wajib ada penyeliaan dan pengawasan, memerlukan peruntukan wang ringgit dikeluarkan kerajaan atau pihak berkuasa dalam memastikan operasi penjara berjalan sempurna.

Zaman terdahulu masyarakat di seluruh dunia, terpaksa mencipta kaedah yang kreatif tetapi sadis sebagai alternatif kepada hukuman penjara.

Berikut adalah lima alternatif yang nampak lebih menakutkan berbanding terkurung di penjara itu sendiri.

Di antara semua rekaan alat hukuman yang kami senaraikan, jougs peranti yang paling ringkas.

Sebuah kolar pengunci leher dibuat daripada besi yang dihubungkan dengan rantai - jougs dipasang pada dinding premis seperti pintu gereja.

Jougs pada awalnya digunakan sebagai satu bentuk kaedah ibu bapa di Scotland terdahulu mendisiplinkan anak mereka.

Pesalah biasanya dikunci dan ditayang kepada orang awam dalam masa yang singkat, biasanya di antara sejam ke dua jam.

Penggunaannya dilihat efektif membolehkan pemerintah masyarakat Scotland mempelbagaikan lagi penggunaannya, bagi menghukum pesalah jenayah ringan. Khususnya mereka yang berkelahi atau menimbulkan suasana tidak senang di kalangan kejiranan.

Bentuk hukuman yang dijalankan menggunakan jougs berbeza-beza. Ada pesalah dipasangkan jougs dan diminta berdiri sepanjang hukuman. Ada diminta melutut.

Penggunaannya bagaimanapun akhirnya disalahguna, sehingga ke satu tahap sekitar abad ke 17 - hukuman jougs mula dikenakan ke atas individu yang tidak hadir ke gereja setiap hari Ahad.

Cangue atau turut dikenali dengan nama tcha, adalah alat yang diamalkan masyarakat China sebagai ganti kepada hukuman penjara.

Cangue diperbuat daripada kayu dengan lubang untuk kepala dibuat ditengah-tengahnya bagi membolehkan kepala banduan dikunci. Rekaannya ringkas sahaja tetapi kesannya pada banduan amatlah ketara.

Seorang banduan yang dipasangkan cangue terpaksa menjalani tempoh hukuman dengan membawa cangue yang terpasang ke mana-mana sahaja.

Dia bukan saja berdepan rasa malu dilihat masyarakat, bahkan beban kayu yang dipikul itu juga akan mengakibatkan kesakitan pada bahagian tengkuk.

Lebih memburukkan keadaan, saiz cangue yang sengaja dibesarkan menghalang tangan banduan mencapai mulut untuk makan dan minum.

Sepanjang tempoh hukuman, banduan bergantung insan orang lain untuk membantu mereka menjamah hidangan atau minum air, langsung tidak berkeupayaan melakukannya sendiri walaupun dibenarkan bergerak.

Salah satu bentuk hukuman awam yang menjadi tradisi di Perancis satu masa dahulu, adalah hukuman yang dinamakan sebagai pillorie.

Diamalkan dalam menghukum pesalah kes tertentu, biasanya pesalah dikenakan hukuman dalam tempoh singkat - sekitar 2 jam atau lebih bagi mencerminkan kesalahan yang dianggap bukan jenayah berat.

Pillorie pada awalnya diguna di Perancis bagi menghukum peniaga yang melakukan penyelewengan semasa jual beli.

Peniaga yang tertangkap akan diletak di pillorie yang statik kedudukannya, berbeza dengan cangue di China, dipamer ke khalayak umum.

Orang awam dibenarkan untuk mencaci atau membaling bahan semulajadi seperti buah, telur, lumpur dan juga najis kepada pesalah.

Oleh kerana tujuan hukumannya adalah untuk memalukan pesalah agar tidak lagi mengulangi kesalahan sama, pillorie biasanya dipasang di kawasan-kawasan yang menjadi tumpuan orang ramai.

Kali terakhir hukuman jenis ini diamalkan adalah dalam tahun 1837 di Britain.

Semasa era Anglo-Saxon di England, undang-undang mereka tidak mengamalkan sebarang bentuk kurungan atau penjara.

Jadi semua hukuman berkisar kepada hukuman timbal balik, di mana pesalah akan berhadapan hukuman bunuh, dibakar, membayar denda kepada mangsa atau dipasung kepada stocks.

Stocks membolehkan pesalah, biasanya golongan hamba yang ingkar atau individu biasa yang melakukan kesalahan, dikunci pada bahagian kaki atau tangan dan kaki.

Pada awal penggunaannya, tujuan sebenar stocks adalah untuk mengunci pesalah yang sedang disiasat atau sedang berdepan dakwaan bagi menghalang pergerakan mereka.

Bagaimanapun pemerintah England era tersebut melihat stocks lebih berkesan untuk diaplikasi menghukum individu yang melakukan kesalahan kecil serta layak dimalukan, seperti mengganggu ketenteraman awam.

Salah satu alat hukuman paling kejam yang pernah diamalkan masyarakat di Eropah khususnya di sekitar England, adalah alat yang dinamakan sebagai cucking stools...

Cucking stools merupakan sejenis takal mudah yang dipasangkan kerusi pada satu bahagian, dengan tali pada satu lagi bahagian. Pesalah wanita diikat pada kerusi, diangkat dan digantung untuk dipamerkan kepada orang awam.

Dalam kesalahan lebih berat seperti pesalah melakukan aktiviti persundalan atau mengandungkan anak luar nikah, pihak yang menghukum akan menggandar cucking stools ke tepi sungai.

Pesalah yang diikat akan direndam ke dalam sungai dan ditarik semula berulang kali, sebagai bentuk hukuman.

Kepercayaan masyarakat England terdahulu mudah menyamakan wanita yang enggan mematuhi arahan suami atau bapa sebagai ahli sihir.

Bagi kumpulan wanita sebegini yang dilihat berbahaya kepada masyarakat, mereka juga akan diikatkan ke cucking stools dan direndam untuk satu tempoh.

Sekiranya mereka selamat, mereka akan dituduh mempunyai kuasa gelap. Seandainya mereka meninggal dunia, mereka dibebaskan daripada tuduhan tanpa mampu lagi bernafas.


5 Situasi Yang Memaksa Kita Jadi Baran Dan Bersikap Kasar

Majoriti manusia mahu hidup dalam situasi aman damai, tanpa sebarang konflik atau pertelingkahan tercetus; yang akan mengakibatkan hati kita jadi kurang selesa.

Apabila berlaku sebarang pertelingkahan di antara kita dengan orang lain, hati manusia yang normal akan mula memikirkan baik buruk apa yang telah berlaku - sehingga ada kalanya memakan diri sendiri serta merosakkan ketenangan minda kita.

Namun ada waktunya kita kena berdepan konfrontasi, mungkin juga sehingga terpaksa berkasar demi melindungi hak kita. Berikut adalah lima situasi yang biasa kita tempuh.

Nak naik lif, nak beli makanan dan sebagainya. Dalam kereta tengah memandu pun memanjang kita beratur.

Sesetengah lokasi jelas ada arahan bagaimana nak beratur namun di sesetengah tempat, tak jelas sebenarnya siapa yang patut masuk dulu. Contohnya seperti semasa beratur menggunakan lif.

Sehinggakan kalau kita di waktu puncak penggunaan, mesti ada seorang dua yang selamba badak menyelit ke depan sedangkan ramai lagi orang lain dah beratur lama.

Dalam situasi macam ni, dipersilakan untuk tegur saja orang macam tu.

Cuba tegur elok-elok dulu. Kalau dia berkasar atau buat bodoh dengan teguran kita, tinggikanlah suara sikit. Orang sebegini dia berani kerana selama ni dia tengok orang lain tak ada yang berani sound dia.

Budaya tai-chi kerja atau mengalihkan beban kerja kepada orang lain, adalah satu perbuatan yang membuatkan sesiapa saja menyirap dengan pelakunya.

Anda tahu kenapa golongan sebegini biasanya berkeliaran bebas dengan gembira di tempat kerja anda? Dia bebas kerana anda takut nak membuat laporan rasmi berkenaan kelakuan dia.

Mungkin juga kerana dia kenalan anda, jadi anda menganggap perkara sebegitu alah bisa tegal biasa. Orang sebegini sepatutnya disedarkan sejak awal, supaya dia ada masa memperbaiki kelakuannya.

Buat laporan rasmi secara bertulis atau lisan dengan ketua anda. Jika itu tak berjalan, minta bincangkan isu itu dalam mesyuarat; biar padan muka dia.

Perangai rasis ni memang membarah dalam mana-mana masyarakat di seluruh dunia, bukan di antara kita saja.

Ada golongan rasis dengan bangsa lain, ada yang rasisnya ditujukan kepada kaum sendiri sehinggakan apa saja berkait isu dia kaitkan dengan bangsa dia.

Berbual dengan orang sebegini memang mati akal kita dibuatnya. Selalunya kita angguk-angguk sajalah mengiyakan setiap hujah dia. Reaksi kita itulah yang membuatkan mereka syok merasakan mereka betul.

Cuba anda jelaskan kepada mereka kenapa sentimen yang mereka utarakan salah. Terangkan satu per satu kenapa memainkan elemen stereotaip kaum, sudah tidak lagi sesuai dalam zaman sekarang.

Pertahankan pendapat anda dan jangan takut untuk tegas, kental dan keras mendepani individu sebegini.

Sekiranya anda lihat ada orang main isu rasis melibatkan mangsa berlainan kaum atau sama bangsa anda, bangkit menegur! Anda akan jadi hero.

Satu pesanan yang penulis pegang dinyatakan oleh arwah ayah penulis berbunyi; jangan pinjam duit orang. Jangan bagi pinjam duit kat orang.

Syukur setakat ni penulis berjaya juga mengekalkan rekod bersih kecuali dalam situasi di mana penulis terpaksa meminjam duit abang penulis (yang penulis anggap sebagai hadiah).

Bab pinjam duit memang boleh buat bergaduh khususnya kalau kita pihak yang bagi pinjam, amaunnya besar dan peminjamnya pula liat sungguh nak bayar; kita pula yang dah kena mengemis kat dia minta dia bayar.

Penulis bukanlah nak ajar anda bertindak kasar terhadap pemiutang jenis ni. Kena ingat, sabar ada hadnya.

Bila dia dah kerap kali muat naik status keluar melancong, beli kereta baru, makan wagyu dan muat naik gambar bersosial ke media sosial, kesemuanya dibuat tanpa ada usaha nak bayar hutang, orang sebegini memang layak dikasari sedikit.

Sedikit! Sikit je. Jentik dia ke. Cubit sikit ke. Asal dia sakit.

Dengan kecanggihan teknologi, perakam video dalam kereta atau DVR telah menyajikanbermacam jenis rakaman gelagat pemandu atas jalan raya.

Satu persamaan yang dapat kita saksikan dalam kebanyakan video, adalah bagaimana pemandu-pemandu yang bersikap agresif serta terang-terang telah melakukan kesalahan atau mengamalkan sikap kurang menghormati etika pemanduan, dia jugalah yang paling cepat nak mengamuk bila dikenakan dilawan.

Kami tidak tahu apa penjelasan saintifik yang boleh menerangkan fenomena ini dengan lebih baik. Fenomena syok sendiri barangkali tetapi itulah yang dapat kita lihat; orang yang salah biasanya adalah orang yang paling cepat nak berbalah.

Jika anda terliba dalam insiden buli jalanraya, dihalang daripada meneruskan perjalanan dan anda terpaksa keluar kereta bagi menghadap konfrontasi jalanan, hendak tak hendak kita kena garang dan tegas dalam menangani situasi sebegini.

Seandainya perlu menengking, hadap sajalah. Terjerumus ke pertengkaran fizikal? Bersedialah. Samseng jalan raya ni memang rasa jalan raya di Malaysia ni, abah dia punya dan semua orang salah kecuali dia.

Nak sedarkan orang sebegini yang mungkin terlalu dimanjakan sejak kecil, hanyalah dengan sedikit kekasaran.


Kenapa Orang Russia, Jepun Dan Norway Tak Suka Senyum?

Masyarakat kita dididik untuk tersenyum, kerana senyuman melambangkan kegembiraan dan keceriaan individunya. Senyuman bagi kita, dilihat dalam konteks positif yang membawa imej mesra.

Walaupun begitu bagi sesetengah masyarakat di dunia, mereka tidak memegang pendapat yang sama dengan kita, sehinggakan tersenyum pun sudah menjadi sesuatu yang perlu dielakkan.

Jika anda lihat gambar individu Russia, kebanyakan gambar biasanya memaparkan individu berwajah serius semasa mengambil gambar. Ini kerana budaya masyarakat Russia melihat senyuman haruslah kena dengan tempatnya.

Senyuman mengikut budaya orang Russia adalah sesuatu yang peribadi dan bukanlah perbuatan yang sepatutnya dibuat secara awam dalam pergaulan sosial. Walaupun begitu itu tidaklah bermakna mereka tidak menghargai atau memahami budaya orang luar, cuma budaya mereka terbentuk sebegitu rupa.

Masyarakat Russia mengkhususkan senyuman dalam situasi khas seperti bertemu rakan, sanak saudara atau kenalan, tahu tentang berita baik atau sama seperti kita, mendengar sesuatu yang lucu.

Mereka mengelakkan senyum semasa berada di kalangan orang yang tidak dikenali, dan semasa berdepan kesukaran. Ini biasa kan?

Apa yang luar biasa, kajian juga membuktikan masyarakat Russia tidak suka tersenyum semasa berada dalam suasana kerja atau sedang belajar. Dalam dua situasi itu masyarakat Russia digalakkan untuk mengekalkan wajah serius.

Seperti dalam gambar di atas. Ada satu pepatah Russia perlu kami sebutkan di sini; 'seseorang yang suka tersenyum tanpa sebab, menandakan dia bodoh.'

Jadi harap kita fahamlah kenapa orang Russia selalu kelihatan garang dan bengis.

Bagi kita di Malaysia, menghadiahkan senyuman kepada orang yang mungkin lalu lalang di depan kita adalah simbol kemesraan biasa.

Bagi masyarakat Jepun pula, tersenyum kepada orang yang tidak kita kenali dilihat sebagai satu tindakan yang mempunyai maksud tersirat. Ini disebabkan mentaliti masyarakat mereka yang tidak suka mana-mana individu asing tersenyum kepada mereka.

Perbuatan tersenyum kepada orang asing dilihat aneh, kasar dan juga boleh membawa kepada pergaduhan.

Khususnya jika seorang lelaki dewasa tersenyum kepada kanak-kanak. Kita mungkin melihat perkara itu biasa. tetapi bagi orang Jepun, perbuatan itu menunjukkan lelaki tersenyum menyimpan niat tidak elok serta ada perasaan seksual terhadap kanak-kanak tersebut.

Selain itu, Jepun juga gemar menggunakan senyuman dalam satu konteks berbeza. Di kalangan masyarakat Jepun ada frasa yang dinamakan sebagai naki-warai atau senyuman yang menyembunyikan perasaan.

Mereka akan tersenyum semasa berdepan situasi sukar, sedih atau gundah gulana bagi menyembunyikan perasaan sebenar mereka, khasnya bila berhadapan sanak saudara atau ahli keluarga yang bimbang tentang keadaan mereka.

Senang cerita, masyarakat Jepun tak senang-senang nak senyum kecuali anda kenal mereka. Kalau mereka tersenyum dalam tangisan, ada kemungkinan hati mereka sedang porak-peranda.

Di antara banyak misteri berkenaan perbezaan pandangan berkait senyuman dan kemesraan, masyarakat Norway rasanya mempunyai pandangan yang jauh berbeza dengan kita.

Jika kita salah faham, memang boleh buat bergaduh. Ini kerana masyarakat Norway melihat kemesraan di kalangan masyarakat wujud apabila seseorang itu berusaha untuk sama sekali tidak mengganggu orang lain yang tidak dikenalinya, dalam apa cara sekalipun...termasuklah dengan senyuman.

Sekiranya anda duduk di sebelah orang Norway dalam sebuah tren pengangkutan awam, adalah digalakkan untuk anda duduk diam dan tak cuba untuk ajak dia borak-borak kosong mengisi waktul, kerana mereka merasakan perbuatan sebegitu kurang sopan.

Senyum pun tak perlu. Buat muka ketat dipandang lebih berhemah. Mereka tidak mengamalkan budaya bertegur sapa atau buat-buat mesra bila bersua muka yang kita amalkan.

Semua perbuatan itu dilihat mengganggu orang lain. Masyarakat Norway memandang hubungan yang baik terjalin apabila semua pihak berusaha untuk tidak masuk campur urusan satu sama lain sebaik mungkin. Atas kefahaman itu jugalah individu dari Norway sama sekali tidak akan meminta izin atau mudah memohon bantuan orang lain.

Sebagai contoh, sekiranya kita sedang makan dan mahu mengambil hidangan yang ada di hujung meja bertentangan kita, biasanya kita akan meminta orang berdekatan untuk menghulurkan hidangan itu kepada kita. Orang Norway tak.

Mereka akan ambil sendiri tanpa meminta dan tanpa berkata sepatah pun. Bagi mereka, sangat penting untuk mereka tak menyusahkan orang lain membantu mereka.

Kalau buat di Malaysia, memang ramai yang tuduh kita tak beradab orangnya. Lagilah kalau muka kita jenis ketat dan mulut tak ramah pula.


5 Motor Harley-Davidson Termahal Pernah Terjual

Motor Harley-Davison sememangnya sinonim dengan imej pakcik-pakcik pencen. Kerana rekabentuknya itu, tidak ramai orang muda gemar memilikinya. Lagi pun harganya yang premium menyebabkan hanya segelintir orang sahaja yang mampu memilikinya.

Jenama motorsikal yang diasaskan pada 1903 di Milwaukee ini mempunyai sejarah yang panjang dan pernah kami tulis dahulu dalam artikel Kisah Bagaimana Harley dan Davidson Mencipta Jenama Motorsikal Popular Dunia.

Kini setelah 100 tahun, jenama Harley-Davidson tidak hanya menjual  motorsikal semata-mata sebaliknya mereka turut menjual pakaian, aksesori, model skala, mainan dan juga permainan video. Kali ini, mari kami kongsikan 5 model motorsikal Harley-Davidson yang pernah terjual di pasaran.

Hanya 207 buah motosikal "Strap Tank" dibina pada tahun 1907, yang menjadikan jentera ini sebagai tunggangan tertua dalam senarai motorsikal Harley-Davidson paling mahal mahal ini.

Ia berada dalam keluarga yang sama selama lebih 75 tahun sebelum dijual kepada pengumpul, E.J. Cole pada 2015 pada harga $715,000. Ia kini sebahagian daripada koleksi di Muzium Sturgis.

Nombor siri pada motosikal ini menunjukkan bahawa ia adalah "Strap Tank" ke-37 yang mereka bina, menjadikannya motosikal ke-94 yang pernah dibina oleh Harley-Davidson.

Motorsikal "8-Valve Racer" ialah karya bersejarah yang hebat yang telah meningkat nilainya selama setengah abad. Motorsikal itu dibina pada tahun 1927 dengan harganya kini mencecah  sekitar $940,000).

Ia telah digunakan untuk berlumba hampir satu abad yang lalu dan tidak banyak ditunggangi sejak itu, menjadikan jentera perlumbaan Harley-Davidson Kelas A ini banyak sejarah dan bernilai tinggi.

Basikal ini mewakili salah satu basikal 8 injap terakhir yang dibuat oleh syarikat Harle-Davidson sejak mereka mula mencipta cara baharu dan lebih berkuasa untuk menjana jentera tunggangan mereka pada lewat 20-an.

Harley-Davidson Captain America ialah motorsikal yang mahal dan benar-benar ikonik. Tiada siapa yang tahu dengan tepat model mana yang digunakan sebagai asas untuk prop filem ini, tetapi berkemungkinan besar menggunakan model HD Hydra-Glide 1952 yang dibeli oleh pelakon Peter Fonda di acara lelongan polis.

Motorsikal ini digunakan dalam filem Easy Rider   yang dibintangi oleh Fonda dan Dennis Hopper. Motorsikal ini dijual pada 2014 di acara lelongan "Profiles in History" pada 2014 ketika ia masih dimiliki oleh Michael Eisenberg.

Lelongan itu berakhir dengan motorsikal ini dijual dengan harga $1.35 juta.

Motorsikal yang dikenali sebagai Harley Davidson Butcherer Blue ini ialah tunggangan ikonik dan unik yang menampilkan casis bertatahkan berlian, skru bersalut emas dan reka bentuk biru yang cantik.

Motosikal ini juga mempunyai peti keselamatan yang mengandungi cincin dan jam tangan daripada tukang emas Carl F. Bucherer. Khabar angin mengatakan bahawa bengkel Bucherer menghabiskan lebih 2,500 jam membuat fungsi tambahan untukk motosikal ini.

Bengkel Harley-Davidson yang berpangkalan di Switzerland, "Bündnerbike" mencipta motosikal ini sepenuhnya dengan tangan. Setiap bahagian motosikal telah diukir, dikimpal dan digilap dengan tangan, kemudian disalut dengan warna biru. Motosikal ini bernilai $1,974,253.28.

Harley Davidson yang paling mahal ialah Cosmic Starship Harley. Motosikal ini dibuat dalam gaya Cosmic Existentialist, turut dikenali sebagai "Cosmic X." Ia merujuk kepada seni Jack Armstrong, yang mengasaskan gaya ini pada tahun 1999 dan merupakan karya karya Andy Warhol dan Jean-Michel Basquiat.

Beliau mereka bentuk Cosmic Starship Harley selepas membeli basikal baharu itu pada tahun 2009.. Beliau kemudian mengubahnya menjadi pameran seni yang dilihat dengan reka bentuk nyalaan kosmik dan casis enjin berlampu biru.

Motorsikal itu adalah tunggangan mewah dan karya seni kelas tinggi yang mempunyai bernilai sehingga $35 juta.


5 Pasukan Bola Sepak Dengan Jersi Kuning Mirip Malaysia

Setiap kali berlangsungnya kejohanan bola sepak baik dalam peringkat serantau atau benua Asia, kita dan Brunei merupakan wakil Asia Tenggara yang menggunakan warna kuning sebagai warna rasmi.

Berbanding negara jiran lain yang lebih banyak menggunakan warna merah, warna pasukan kebangsaan kita ikonik serta mudah dikenali kerana jika difikirkan, tidak banyak pasukan menggunakan warna kuning sebagai identiti utama mereka.

Pasukan mana lagikah yang menggunakan kuning sebagai warna utama selain skuad kebangsaan Malaysia? Berikut adalah lima pasukan yang terkenal dengan warna kuning sebagai warna utama mereka.

Skuad kebangsaan Colombia mula beraksi dengan jersi putih sepenuhnya sebelum mengadunkan ketiga-tiga warna rasmi Colombia iaitu kuning, biru dan merah ke dalam jersi mereka.

Walau demikian Colombia pada awalnya menggunakan jersi dengan majoriti warna biru dan kemudiannya ditukar kepada merah, sebelum gergasi sukan Puma menghasilkan jersi Colombia pertama berasaskan warna kuning pada tahun 1985.

Dari sinilah kuning mula diamal pasukan itu dalam rekaan jersi utama mereka.

Pada kejohanan Piala Dunia 1990, persatuan bola sepak Colombia membuat keputusan untuk mengekalkan warna rasmi skuad mereka kepada kuning, selaras dengan corak bendera negara yang lebih mengutamakan kuning berbanding biru dan merah.

Bagi masyarakat Colombia, warna kuning melambangkan kekayaan dan khazanah yang ada pada negara itu serta mewakili matahari yang memancar menerangi kesejahteraan komuniti mereka.

Jika anda meneliti bendera Brazil, di tengah-tengah bendera mereka terdapat sebuah rombus kuning yang menempatkan sebuah bulatan berwarna biru dengan 27 bintang di dalamnya, dikelilingi warna hijau.

Warna kuning pada bendera itu mewakili Dona Maria Leopoldina, permaisuri yang mentadbir Brazil ketika negara itu duduk di bawah jajahan dinasti dari Austria. Rekaan bendera itu jugalah yang diambil sebagai asas kepada rekaan jersi pasukan Brazil walaupun pada awalnya Brazil tidak mengenakan warna kuning mereka.

Kisahnya dalam kejohanan Piala Dunia 1950, Brazil yang juga tuan rumah kejohanan tewas dalam perlawanan akhir kepada Uruguay.

Dalam penyertaan tersebut, Brazil menggunakan jersi berwarna biru dan putih yang dirasakan tidak menjunjung semangat kenegaraan mereka dengan betul - didakwa menjadi punca utama mereka gagal bergelar juara.

Usaha untuk mengembalikan semangat masyarakat mereka dimulakan kerajaan Brazil menerusi pertandingan merekabentuk jersi skuad bola sepak kebangsaan mereka, anjuran sebuah akhbar tempatan bernama Correio da Manha.

Syarat pertandingan itu memerlukan peserta menggunakan kesemua elemen warna bendera negara mereka dalam setiap rekaan. Hasilnya, rekaan yang terpilih menggunakan warna kuning sebagai asas kepada uniform skuad mereka.

Dari situlah jersi Brazil yang ikonik dengan warna kuning keemeasanmula digunakan dalam setiap pertandingan disertai mereka.

Di antara kesemua pasukan yang mengamalkan warna kuning sebagai identiti utama, kelab Jerman, Borussia Dortmund adalah yang paling hampir dengan warna skuad negara kita - mengadunkan kuning dan hitam.

Kedua-dua warna yang dipilih mempunyai sebab yang berbeza kenapa diaplikasikan sebagai warna rasmi mereka. Dortmund bermula sebagai sebuah kelab bola sepak anjuran gereja yang memakai warna rasmi gereja, biru dan putih.

Disebabkan keengganan untuk terus diselia pihak paderi yang banyak kekangan, 18 orang anak muda anggota pasukan yang turut berkhidmat sebagai tukang besi dan pelombong arang batu, nekad berpecah keluar dan menubuhkan kelab sendiri secara bebas.

Warna kuning dipilih kerana sebagai tukang besi, baju overall kuning akan dibekalkan kepada semua pekerja. Sementara warna hitam dipilih bagi mewakili kumpulan pelombong arang batu yang bekerja mencari rezeki setiap hari, sehingga kotor dan berjelaga badan.

Kuning dan hijau merupakan warna rasmi pasukan Kedah. Satu lagi kelab bola sepak yang mengamalkan warna serupa adalah Norwich City FC dari England.

Tak lama dulu semasa syarikat automobil kita Proton menaja pasukan ini, ramai juga peminat mereka di Malaysia kan? Norwich City ditubuhkan pada tahun 1902 sebagai sebuah kelab amatur, sehingga kini kekal sebagai sebuah kelab dengan prestasi naik turun.

Pada awal penubuhan, kelab ini menggunakan warna biru dan putih sebelum jawatankuasa kelab itu bercadang mahu menukarkan nama jolokan mereka daripada Citizens kepada Canaries, sempena burung kenari.

Dengan perubahan itu serta pengenalan identiti kelab berasaskan burung tersebut, warna kelab itu juga turut diubah. Warna kuning dan hijau ditetap sebagai warna rasmi baru kelab seiring dengan perubahan identiti dan jersi dengan warna kuning berjalur hijau mula diperkenalkan pada tahun 1907 dengan seluar putih.

Kenapa pasukan kebangsaan kita menggunakan jersi berwarna kuning dan hitam sebagai warna rasmi? Ini kerana sejak dari awal penubuhannya dalam tahun 1933, Persatuan Bola Sepak Malaysia telah menggunakan skima warna tersebut pada logonya.

Ditubuhkan menerusi gabungan beberapa persatuan bola sepak negeri iaitu Perak, Selangor, Negeri Sembilan, Melaka dan Singapura - MFA atau Malayan Football Association diwujudkan sebelum diubah kepada Football Association of Malaya atau FAM.

Logo harimau dan tulisan berwarna kuning berlatar belakang hitam sudah dikekalkan senahao tradisi menuruti logo FAM yang pertama kali direka bentuk, dengan warna itu kekal dipraktikkan sehingga ke hari ini walaupun pemodenan ke atas rekaannya dilakukan.

Ada usaha untuk mengubah logo ini agar lebih moden, tetapi penulis berpendapat - apabila sesuatu logo itu sudah jadi ikonik, tidak ada banyak perubahan perlu dilakukan terhadap rekaan asalnya.

Sebarang pemodenan logo FAM pada hemat penulis, harus mengekalkan elemen asas logo FAM sedia ada kerana logo tu dah cantik pada mata kita. Setuju?


Eskalator : Lokasi Berisiko Tinggi Kemalangan Jiwa

Dengan eskalator, orang ramai tidak lagi perlu mengharungi anak tangga untuk turun atau naik ke tingkat-tingkat lain dalam sebuah bangunan. Keperluan untuk sesebuah bangunan tinggi khususnya kompleks besar mempunyai kemudahan eskalator sudah menjadi satu kemestian.

Dengan kemudahan yang dianggap norma, majoriti pengguna sudah ambil mudah dalam menggunakan tangga bergerak yang dipasang.

Video-video tular memaparkan kemalanganmelibatkan individu malang, sering dikongsi - membuatkan semakin ramai tertanya sendiri; apakah tahap keselamatan eskalator yang kita naiki? Berapa selamat eskalator sebenarnya?

Tahukah anda eskalator sebenarnya bermula sebagai sebuah permainan yang boleh dimainkan di taman tema? Kisahnya bermula di Amerika Syarikat.

Nathan Ames pada tahun 1859 telah mematenkan sebuah rekaan eskalator pertama di dunia. Kertas paten itu menggambarkan idea bagaimana sebuah tangga yang boleh diputar dan digerak menggunakan motor mampu mengangkut manusia naik dan turun dengan mudah.

Walau bagaimanapun idea itu kekal hanya dalam bentuk idea. Tidak ada prototaip atau rekaan fizikal berjaya dibangunkan.

Seorang jurutera bernama Jesse Wilford Reno anak kelahiran Kansas yang cukup meminati bidang kejuruteraan dan penciptaan, berjaya membangunkan apa yang dikenali sebagai 'lif condong' atau 'inclined elevator', sebuah tangga bergerak pada sudut 25 darjah kecondongan dipatenkan pada tahun 1892.

Dengan menggunakan rekaan tali pemacu berasaskan getah menggerakkan anak tangga diperbuat daripada besi, kedua-dua bahagian sisinya ada dipasangkan pemegang yang membantu individu menstabilkan diri semasa 'diangkat' naik ke atas.

Walaupun sudah siap, usaha Reno memperkenalkan rekaannya untuk dipasang di dalam stesen keretapi bawah tanah New York bagi mengangkut orang ramai naik, ditolak pihak kerajaan tempatan.

Kekangan ini memaksa Reno memasang ciptaannya di sebuah taman tema yang dibuka di Old Iron Pier, Coney Island. Lif condong mula menjadi tarikan mereka yang berani, sehingga dianggarkan lebih 75,000 orang telah menaikinya.

Melihat kejayaan itu, kerajaan tempatan New York mula dapat melihat potensi yang ada pada rekaan itu untuk memudahkan orang ramai bergerak secara tersusun tanpa menghabiskan tenaga.

Syarikat milik Reno dibeli oleh syarikat OTIS, yang pada ketika itu sudah terkenal dengan peralatan lif. Bagi menjenamakan ciptaan Reno secara komersial, OTIS memperkenalkan terma 'escalator', hasil gabungan perkataan elevator yang digunakan Reno digabungkan dengan istilah scala, diambil daripada bahasa Latin yang bermakna anak tangga.

OTIS juga mendapatkan paten yang telah dibangunkan bukan saja oleh Reno bahkan paten Ames yang dibuat jauh lebih awal, menjadikan syarikat tersebut satu-satunya pemegang tunggal paten eskalator, bebas melesenkan rekaan tersebut untuk jualan komersial.

Tidak dapat penulis nafikan ciri-ciri keselamatan yang ada pada model eskalator moden sudah pastilah jauh lebih baik jika dibandingkan dengan eskalator terawal yang dibangunkan.

Tetapi dengan terlalu banyak pemasangan eskalator dilakukan, risiko berlakunya kemalangan juga menjadi semakin tinggi.

Ini menyumbang kepada kes kecederaan pengguna eskalator yang semakin kerap dilaporkan, khususnya di negara-negara Eropah dan Amerika Syarikat yang mula-mula sekali meanfaatkan teknologi ini ke dalam rekaan bangunan mereka selepas kes kemalangan pertama eskalator direkodkan di London dalam tahun 1969.

Statistik di benua itu juga menampakkan peningkatan ketara; pada tahun sama kejadian di London, 10 kes kecederaan dilapor. 10 tahun kemudian, angka itu meningkat sekali ganda.

Jumlah terbesar kes kemalangan melibatkan pengguna eskalator adalah yang dipasang di stesen pengangkutan awam dengan pengguna di kompleks beli belah duduk di tempat kedua. Angka ini  jika diselidik, menampakkan pola peningkatan konsisten seiring dengan penggunaan eskalator yang sudah menjadi rutin kita semua.

Apa yang memburukkan keadaan, jumlah kes kemalangan melibatkan eskalator disebabkan kegagalan penyelenggaraan tahap optimum keselamatan eskalator juga menunjukkan peningkatan.

Semuanya berpunca daripada satu punca utama - kekurangan tenaga mahir dalam menyelia peralatan yang ada.

Jika kita lihat di negara kita, statistik pemasangan eskalator serta lif dianggarkan sekitar 65,093 unit lif dan 12,923 eskalator yang telah siap dipasang di seluruh negara kita, berdaftar pada tahun 2018.

Jumlah juruteknik bertauliah yang benar-benar berkemahiran menyelenggara lif dan eskalator kita pula, hanya ada 371 orang kesemuanya.

Kajian yang mendalam berkenaan risiko penggunaan eskalator biasanya berfokus kepada individu kanak-kanak. Walaupun membantu, tidak dapat memberikan gambaran penuh tentang risiko sebenar yang ada.

Setiap tahun di Amerika Syarikat ada lebih 2,000 orang individu bawah usia 12 tahun cedera kerana eskalator, majoritinya adalah mereka yang berumur 6 tahun ke bawah. Di Malaysia, 97% daripada 31 kes kemalangan eskalator dalam tahun 2011 sehingga 2016 juga melibatkan kanak-kanak.

Oleh kerana itulah satu kajian di Switzerland berdasarkan data kemalangan berkait eskalator, berjaya membuka mata orang ramai untuk lebih memahami risiko sebenar penggunaan eskalator di kalangan masyarakat biasa khususnya golongan dewasa.

Berdasarkan data selama 11 tahun daripada unit trauma Bern University Hospital, mereka berjaya mengenalpasti kumpulan paling berisiko tinggi dalam penggunaan eskalator di kalangan orang dewasa adalah individu wanita berusia 65 tahun ke atas.

Jenis kemalangan jatuh atau tergelincir menjadi punca utama insiden biasanya berlaku merangkumi 77% daripada kesemua kes.

Apa yang sedikit menggusarkan penulis, 11% daripada kes yang diselidik berpunca daripada kecuaian pihak lain yang mungkin tidak sengaja tertolak atau tersiku individu yang sedang sama menaiki eskalator bersama mereka.

Bagi kanak-kanak - risikonya jauh lebih tinggi. Tetapi boleh dielak, sekiranya kita lebih peka. Dalam kajian Universiti Putra Malaysia melibatkan 258 kes kemalangan eskalator mangsa kanak-kanak di negara kita, ada satu punca utama majoriti insiden berlaku.

Majoriti kemalangan terjadi adalah disebabkan sikap ingin tahu kanak-kanak yang mahu memegang, menyentuh dan bermain dengan peralatan eskalator semasa menggunakannya - berpunca daripada kegagalan ibu bapa mengawasi anak-anak mereka.

Majoriti kes merekodkan sikap ibu bapa atau penjaga yang acuh tak acuh, leka menatap telefon pintar semasa menaiki eskalator sehingga gagal memantau kelakuan anak dan akhirnya membawa padah kepada jagaan sendiri.

Apabila berlakunya kemalangan berkait eskalator yang meragut nyawa tidak berdosa, kita mula menuding jari mencari pihak untuk dipertanggungjawabkan sebagai punca insiden.

Ada banyak faktor yang perlu diambil kira dalam memahami isu dan masalah berkait eskalator ini. Seperti yang kami sudah nyatakan di atas, negara kita memang mengalami kekurangan tenaga kerja bertauliah yang mampu menyelenggara eskalator dengan baik, memungkinkan berlakunya situasi eskalator gagal diselenggara sempurna.

Bagaimanapun majoriti kemalangan yang berlaku membuktikan kecuaian pengguna adalah punca kenapa kemalangan ngeri boleh berlaku terhadap seorang pengguna eskalator.

Ibu bapa seharusnya bukan saja peka bahkan tegas mengawasi perilaku anak semasa mereka menggunakan eskalator, kerana statistik telah membuktikan 1/3 kes yang ada melibatkan kanak-kanak berpunca daripada kelekaan penjaga. Kaum wanita yang berusia juga seharusnya sedar risiko tinggi tatkala menggunakan eskalator.

Kami tidak menemui penjelasan kenapa wanita berumur lebih berisiko untuk jatuh berbanding lelaki, melainkan golongan wanita mudah hilang imbangan diri ketika di atas eskalator.

Walaupun angka kematian berkait penggunaan eskalator rendah, tahap kecederaan kekal yang boleh berlaku pada seseorang sebenarnya sangat tinggi.

Untuk itu saranan penulis, kita sebagai masyarakat seharusnya tidak memandang eskalator sebagai satu perkara ringan yang akan kita guna setiap hari, sebaliknya mula mengamalkan sikap lebih cakna dan waspada tatkala menaiki atau menuruni eskalator - sama seperti ketika kita sedang mengendali sebuah mesin atau kenderaan.

Populariti penggunaannya telah mengakibatkan ramai di antara kita memandang ringan tahap keselamatan diri dan keluarga semasa menaikinya, tetapi kita harus sedar menaiki eskalator bukanlah satu perkara suka-suka; walaupun eskalator bermula sebagai sebuah permainan taman tema.


5 Gua Dengan Nama Menakutkan di Seluruh Dunia

Menjelajah kompleks gua semulajadi merupakan salah satu aktiviti pelancongan yang semakin popular di kalangan masyarakat kita.

Lokasi seperti Gua Niah di Sarawak, Gua Kelam di Perlis, Gua Tempurung di Perak dan banyak lagi lokasi gua membolehkan pengunjung merasai suasana duduk dalam 'binaan' semulajadi.

Berbeza dengan nama-nama gua di negara kita yang lebih mencerminkan alam, beberapa gua di serata dunia mempunyai nama yang ekstrim serta menggerunkan. Berikut lima gua di dunia yang namanya mampu membuatkan pengunjung berpeluh sebelum hadir menerokainya.

Hellhole atau Lubang Neraka, merupakan gua ketujuh paling dalam di West Virginia, Amerika Syarikat; merupakan antara lokasi eksplorasi gua paling sukar di dunia. Pintu masuknya saja sempit, memang muat-muat seorang individu untuk celus.

Dari pintu masuknya, penjelajah gua perlu menuruni ruangan terowong sempit yang panjang sebelum turun ke ruangan gua yang pertama daripada ketinggian 47 meter.

Penjelajahan dan proses pemetaan kompleks gua ini cukup sukar pada kumpulan ekspedisi awal.

Oleh kerana itu banyak asas kaedah panjatan dan ikatan bagi penjelajahan gua sebenarnya dicipta di lokasi ini buat kali pertama, bagi membolehkan Hellhole diterokai lebih dalam.

Sejak dekad 90-an, tanah yang menempatkan Hellhole telah dipindah milik ke pihak swasta. Perubahan ini mengehadkan penjelajahan gua unik ini walaupun masih dibenarkan berlaku.

Kini sudah lebih 68 kilometer rangkaian gua di sini telah berjaya diterokai pada kedalaman 225 meter dan telah memakan nyawa ratusan pengembara yang berani untuk cuba meneroka misterinya.

Lokasi ini diketahui telah banyak meragut nyawa mereka yang berani mencabarnya. Jadi tidak menghairankan kenapa masyarakat di Nevada, Amerika Syarikat menamakan lokasi ini sebagai Devils Hole.

Walaupun namanya kurang menyenangkan, apa yang ada di bahagian bawah gua ini  sangat indah bagi mereka yang pernah mengalaminya.

'Devils Hole' adalah sebuah kolam air panas biasa berdasarkan apa yang kita nampak dari permukaan.

Bagi mereka yang berani menyelam lebih dalam, mereka akan menemui lubang di dasar tasik yang menghubungkan tasik itu lebih dalam melalui sebuah terowong sempit, sebelum sampai ke sebuah ruangan berbeza yang turut bersambung dengan pelbagai kompleks gua dengan tasik lain.

Sehingga kini keseluruhan kompleks Devils Hole belum dapat diterokai disebabkan oleh keperluan melindungi spesies ikan terancam, yang dinamakan sebagai Devils Hole Pupfish.

Devils Hole adalah satu-satunya lokasi di mana ikan jenis ini ditemui jadi sebarang aktiviti penjelajahan hanya akan dibenarkan dengan syarat yang sangat ketat.

Caverna de Las Brujas atau 'Witches Cave' adalah sebuah kompleks gua yang terletak di pekan Bardas Blancas, Argentina. Untuk memasuki gua ini, seseorang perlu mendaki gunung terlebih dahulu kerana pintu masuknya berada pada ketinggian 1,800 meter.

Dipercayai dibentuk sejak lebih 200 juta tahun dahulu, dikategorikan gua batu kapur zaman Jurassic - terdapat banyak kisah dan hikayat yang cuba menceritakan tentang asal-usul nama tempat ini.

Majoriti penduduk percaya gua ini satu masa dahulu adalah lokasi pemujaan masyarakat peribumi mereka.

Selepas dua orang tahanan wanita yang dipercayai ahli sihir berjaya melarikan diri dari kurungan dan menyembunyikan diri di situ, kejadian aneh serta jeritan ngeri mula kedengaran, dipercayai berpunca daripada amalan mistik yang mereka berdua amalkan.

Berpunca daripada fenomena aneh itulah orang tempatan mula menggelarkan gua itu sebagai Caverna de Las Brujas, bagi memperingatkan masyarakat mereka untuk tidak menghampiri gua itu bagi mengelak perkara tidak elok menimpa mereka.

Mempunyai kedalaman 64 meter dari permukaan bumi, Death Head Hole merupakan pintu masuk kepada sebuah jalinan gua yang sangat luas.

Rangkaian terowong dan gua ini dinamakan sebagai 3-counties system, menyambung kawasan Cumbria, Lancashire dan Yorkshire Utara di England melalui laluan bawah tanah semulajadi sepanjang 87 km keseluruhannya.

Selepas seseorang pendaki menuruni Death Head Hole, mereka akan sampai ke sebuah gua bernama Lost John's Cave, meredah jalan licin dan berair sebelum tiba ke sebuah gua yang menjadi persimpangan utama sistem itu, dinamakan sebagai Lyle Cavern.

Dari situ, penjelajah boleh memilih beberapa opsyen berbeza bagi meneruskan penerokaan.

Dibuka kepada orang ramai sepanjang tahun, semua penjelajah yang mahu menerokai laluan ini haruslah mendaftar terlebih dahulu bagi mendapatkan kebenaran tuan punya pemilik tanah.

Daripada Death Hole, terpulang kepada mereka untuk memilih ke mana hala tuju selepas itu kerana laluan yang ada terbuka panjang, telah dijelajahi dan dipetakan sejak dekad 1880-an.

Informasi ini memudahkan eskpedisi bergerak jauh asalkan mereka faham tentang bahaya dan risiko yang ada.

Gua yang terletak di Muscat, Oman ini merupakan antara kompleks gua terbesar di dunia dengan anggaran saiz 340 m panjang, 228 m lebar dan 120 m tinggi. Suhu di dalamnya pula sentiasa berada pada tahap 17 ke 18°C.

Walaupun demikian kedudukannya yang sukar untuk diakses menyulitkan usaha kerajaan Oman mahu menukarkan lokasi ini, menjadi salah satu tarikan pelancongan utama di sana.

Terletak di sebuah banjaran pergunungan bernama Banjaran Selma; ada tiga pintu masuk yang membolehkan seseorang mengakses gua ini selepas mengharungi perjalanan dengan mendaki sendiri atau menaiki trak pikap yang cukup mencabar.

Hikayat masyarakat terdahulu menyebut 3 pintu yang ada di Majlis al Jinn atau Tempat Perjumpaan Para Jin, dibuka oleh seekor jin bermata satu yang tinggal di sana.

Semasa jin tersebut mengejar seorang wanita bernama Selma yang telah menipunya, hasil panahan halilintar yang dikeluarkan tangan jin itu ditembak 3 kali, mengenai 3 tempat di atas tanah membolehkan tanah yang menyembunyikan gua itu terdedah.

Hasil daripada kisah inilah gua itu dinamakan sebagai Majlis al Jinn dan banjaran yang melindunginya, dinamakan Banjaran Selma.


7 Asal-Usul Nama Jenama Popular Yang Misteri

Setiap hari kita menggunakan bermacam produk yang datang dengan pelbagai jenis jenama. Ada jenama yang terkenal di seluruh dunia, ada yang dikenali dalam pasaran tempatan sahaja.

Beberapa jenama mudah difahami apa makna namanya. Bagi banyak jenama ikonik di seluruh dunia, jenama atau label yang mereka bangunkan menggunakan istilah yang sukar difahamkan apa maknanya.

Berikut adalah beberapa jenama yang popular yang mempunyai nama yang bermisteri dan kadangkala, hanyalah rekaan.

Jenama Oral-B merupakan antara jenama produk penjagaan mulut yang sangat diyakini. Kita tahu 'Oral' bermaksud bahagian mulut, tetapi 'B' itu mewakili apa? 'B" dalam nama 'Oral-B' membawa maksud 'brush' atau berus dalam bahasa Melayu. Senang saja kan?

Ini bermakna nama 'Oral-B' sebenarnya langsung tidak membawa apa-apa makna istimewa, sebaliknya hanyalah mempunyai makna ringkas 'berus bahagian mulut.'

Kenapa francais kopi gergasi ini namanya 'Starbucks'? Novel klasik Inggeris 'Moby-Dick' memainkan pengaruh yang sangat besar dalam penjenamaan francais ini.

Pada awalnya, pengasas rangkaian ini mahu menamakan jenama mereka sebagai 'Pequod' sempena nama kapal dalam novel tersebut. Merasakan nama itu kurang sesuai, mereka mencari apakah nama yang sesuai berdasarkan lokasi di Seattle lokasi mereka bertapak.

Secara kebetulan, nama salah seorang watak kru kapal Pequod dalam novel klasik itu bernama Starbuck yang mirip dengan nama pekan itu...jadi nama watak itu dipilih sebagai nama jenama mereka.

Kami masih kecil semasa kereta keluaran Malaysia pertama iaitu Proton Saga dilancarkan.

Mungkin pada ketika itu, ejaan 'otomobil' masih diguna pakai - membolehkan singkatan kepada 'Perusahaan Otomobil Nasional' ditulis sebagai Proton dan nama ini masih kekal hingga sekarang.

Jika kita betulkan nama ini mengikut sistem perbendaharaan kata kita sekarang, Perusahaan Otomobil Nasional perlu ditulis sebagai Perusahaan AUTOMOBIL Nasional, disingkatkan menjadi PRAUTON. Aneh bunyinya...

"Ginvera...Ginvera...bagi ku Ginvera!" Jenama ini merupakan antara jenama semi-lokal (berasal dari Singapura, tetapi dikeluarkan di Malaysia) yang cukup terkenal satu masa dulu. Iklan yang memaparkan lagu klasik Ginvera menjadi siulan ramai orang.

'Ginvera' adalah gabungan dua istilah iaitu bahan 'ginseng' dan 'aloe vera', yang merupakan dua kandungan utama produk mereka yang diperkenalkan.

'Ribena' merupakan antara produk klasik yang mempunyai penjenamaan kuat, sehinggakan kedudukannya dalam senarai pengeluar produk minuman blackcurrant sukar disangkal.

Nama 'Ribena' dicipta oleh pengasas syarikat tersebut sebagai singkatan kepada istilah Latin Ribes nigrum, nama saintifik kepada buah blackcurrant. Untuk mengkomersialkan namanya, ejaannya ditukar kepada Ribena.

Kini sebuah gergasi alat sukan, anda percaya tak Asics bermula dengan penghasilan kasut dari bengkel kecil yang dibuat dalam ruang tamu rumah pengasasnya, seorang lelaki bernama Kihachiro Onitsuka.

Onitsuka percaya kesihatan yang baik adalah tunjang kepada minda yang berjaya.

Jadi dia menamakan jenama kasutnya sebagai "Anima Sana In Corpore Sano" diambil istilah Latin, singkatannya adalah Asics.

Bermula sebagai pengeluar aiskrim dengan jenama Senator, pengasas jenama ini Reuben Mattus mahu meletakkan produk mereka yang lebih premium dalam kategori berbeza dan tidak bersaing dengan jenama lain.

Sebagai seorang individu Yahudi yang pernah merasai perang, Mattus berterima kasih kepada negara seperti Denmark kerana banyak membantu pelarian Yahudi berlindung di sana semasa peperangan yang dicetuskan Jerman.

Sebagai penghargaan, Mattus memilih dua istilah rekasaya yang berbunyi seakan dari bahasa Denmark, berbunyi klasik dan premium, tanpa mengandungi sebarang makna.

Nama Haagen-Dazs dibentuk seakan berasal dari negara Scandinavia walaupun sebenarnya langsung tidak berkait dengan mana-mana negara dari sana. Yang penting, bunyinya mewah dan kedengaran berkualiti.


5 Tol Lebuh Raya Paling Mahal di Dunia

Kebanyakan lebuh raya di dunia dimiliki oleh agensi awam dan dibina atau diselenggara oleh syarikat konsesi swasta di bawah kontrak dengan kerajaan. Ini telah menghasilkan pelbagai model jalan tol bergantung kepada negara, daripada jalan tol berkelajuan tinggi dengan kawalan langsung ke atas operasi kepada koridor transit dan pintasan yang dikendalikan oleh syarikat konsesi yang lebih besar.

Kos yang tinggi untuk membina jalan bertol boleh dikaitkan dengan beberapa faktor, termasuk lokasinya yang strategik, sumber asli yang diperlukan untuk pembinaan, dan skala ekonomi yang boleh diperoleh dengan menghubungkan bandar-bandar lain.

Adakah anda rasa harga tol lebuh raya di Malaysia mahal? Kali ini mari lihat tol paling mahal di dunia?

Di Croatia, terdapat tol untuk menggunakan jalan raya yang boleh dibayar di pintu tol sendiri atau menggunakan peranti di atas kapal. Motosikal, kereta penumpang dan kenderaan yang beratnya melebihi 3.5 tan mesti membayar tol untuk menggunakan lebuh raya.

Laluan Zagreb–Dubrovnik ini sering dirujuk sebagai jalan raya dengan pemandatangan yang paling indah di Eropah. Di Croatia, tol dibayar untuk menggunakan lebuh raya; mereka boleh dibayar secara tunai di pondok tol atau menggunakan peranti pada kereta (seperti RFID).

Terdapat dua cara untuk pergi dari Zagreb ke Dubrovni - laluan yang lebih panjang dengan pemandangan yang indah melalui Karlovac dan Taman Negara Plitvice atau yang lebih cepat melalui lebuh raya.

Jambatan Konfederasi menghubungkan wilayah Prince Edward Island dan New Brunswick di timur Kanada. Jambatan sepanjang 12.9 kilometer yang melintasi tasik yang dilitupi ais ibu merupakan salah satu pencapaian teknikal terbaik Kanada pada abad ke-20.

Pada 31 Mei 1997, Jambatan Konfederasi ini dibuka kepada lalu lintas selepas empat tahun pembinaan yang melibatkan lebih 5,000 pekerja tempatan. Jambatan Konfederasi kini dikendalikan oleh Strait Crossing Bridge Limited, yang mempunyai pejabat utamanya di Borden-Carleton, Prince Edward Island.

Keputusan untuk menggantikan perkhidmatan feri sedia ada dengan jjambatan ini telah menyebabkan perdebatan hangat sepanjang tahun 1980-an. Petani, nelayan, pengusaha pelancongan dan penduduk tempatan asalnya menentang idea pembinaan jambatan ini kerana akan menggang ekonomi mereika.

Sektor Dugopolje-Ploe, yang merupakan sebahagian daripada Lebuhraya Zagreb-Split-Dubrovnik, bermula dengan bahagian 37 km ini dari Dugopolje ke Estanovac. Sukar untuk menentukan laluan lebuh raya antara Dugopolje dan Estanovac kerana ia melalui kawasan yang curam, berbatu dan tidak diselenggara dengan baik.

Secara keseluruhannya, 102.37 km lebuh raya berprofil penuh, 6 jambatan, 26 jejambat dan 13 terowong telah ditambah ke Lebuhraya Rijeka-Zagreb sebagai hasilnya.

Lebuhraya Rijeka-Zagreb akan menghubungkan Rijeka, pelabuhan terbesar, dengan ibu negara, Zagreb, dan akan menjadi pencapaian utama rangkaian lebuh raya Croatia.

Jalan ini menghubungkan Heiligenblut di Carinthia dengan Fusch-Ferleiten di Salzburg. Lebuh raya ini boleh memuatkan kenderaan seperti kereta, bas, motosikal dan basikal, adalah hasil kerjasama antara gabenor negeri Salzburg yang berfikiran ke hadapan, Franz Rehrl dan jurutera jalan raya Franz Wallack.

Pada tahun 1934, apabila jalan kerikil belum selesai, mereka adalah orang pertama yang melaluinya dan akhirnya pada musim panas tahun 1935, Lebuh Raya Alpine Grossglockner dibuka.

Pada masa ini, kawasan di atas mempunyai tempat letak kereta bertingkat, pusat pelancongan, dek pemerhatian dan pilihan tempat makan, semuanya memberikan pemandangan tersendiri Grossglockner yang dilitupi salji, lobus glasier Pasterze sepanjang 8 km dan Johannisberg.

Pennsylvania Turnpike ialah jalan raya dengan tol paling mahal di dunia dengan tol maksimum $112.90 untuk kenderaan standard yang memandu dari hujung ke hujung. Untuk membuka jalan raya sepanjang 162 batu di Pennsylvania Turnpike pada Oktober 1940, Pennsylvania terpaksa mengumpul bon yang mencukupi dengan bantuan sumber kewangan kerajaan.

Ia merupakan lebuh raya pertama negara tersebut yang memiliki empat lorong. Walaupun pada mulanya tidak ada had laju di lebuh raya ini, pembinaan tol berjaya mengawal keadaan masuk lalu lintas dan menetapkan piawaian bagaimana lebuh raya perlu dibina.

Bagaimanapun, kelajuan yang berlebihan menjadi faktor kepada jumlah kemalangan di lebuh raya ini. Sebelum tahun 1956, lebih daripada sedozen negeri lain di Amerika menggunakan model pembiayaan bon Pennsylvania Turnpike untuk pembinaan lebuh raya dengan pulangan melalui kutipan tol.


6 Frasa Bahasa Inggeris Yang Membuatkan Kita Nampak Bijak

Kita sebagai masyarakat pula seharusnya berhenti melihat kemahiran berbahasa Inggeris sebagai penanda ukur tahap kepandaian seseorang; sebaliknya lebih menerima dan terbuka untuk menerima orang Malaysia akan kekal kekok berbahasa Inggeris, kerana bahasa itu bukan bahasa kita.

Sekiranya kita dapat melihat keberanian berbahasa Inggeris yang kurang sempurna dalam konteks lebih positif, kami yakin lebih ramai ahli masyarakat kita akan lebih berani cuba 'speaking.' Nak cuba beranikan diri tu, kalau boleh elakkanlah terus menggunakan frasa-frasa di bawah.

Ini kerana ramai orang dah tahu sekiranya anda kerap mengulanginya ketika berbual, anda try hard sangat nak tunjuk English anda dalam kelas berbeza.

Frasa by right biasanya diguna untuk mengalihkan fokus pendengar kepada hujah utama penyebutnya, agar pendengar lebih yakin dengan apa yang akan dikata.

Individu yang suka menggunakan frasa ini perlu faham, apa yang right pada by right dia tak semestinya right pada right orang lain. Dengan menegaskan by right berulang kali tak menjadikan anda nampak bijak.

Sebaliknya penggunaannya menunjukkan anda sendiri sedar hujah yang anda berikan tak cukup kukuh untuk dinilai secara kendiri oleh pendengar. Anda juga tampak ketara bimbang pendengar akan ada perspektif berbeza seterusnya membangkang pendapat anda.

Penggunaannya hampir mirip dengan by right tetapi biasanya digunakan dengan lebih dramatik, dalam aspek penekanan ayat.

Apa yang menarik, seorang orator yang handal mampu menggunakan frasa "so..." secara tergantung, seterusnya membiarkan pendengar memikirkan sendiri isinya tanpa perlu penutur itu menambah apa-apa kata atau hujah.

Boleh diguna secara "so..", "and so.." atau "so it is..", walaupun penggunaannya versatil, terlalu kerap menyebut "so" akan mengakibatkan orang ramai sedar anda sebenarnya kaki temberang.

Ini kerana teknik komunikasi sebegini terang menunjukkan anda mahu perbincangan satu hala berlaku dan anda kurang selesa untuk dibidas.

Frasa "whatever" adalah frasa yang sering diguna apabila kita dah malas nak layan orang lain, yang agak keras membidas atau berdebat pandangan yang berlawanan dengan pandangan kita.

Pengguna 'whatever' seringkali mengandaikan dengan menjadi orang yang menyebut frasa ini seolah-olah dia yang menang penghujahan itu.

Penggunaan 'whatever' hanya menampakkan anda dah tahap menyampah dan dah tak mahu lagi meneruskan perbincangan, seolah anda tahu pandangan anda lebih benar berbanding orang lain.

Frasa 'well..' ini cukup popular digunakan segelintir masyarakat kita dan kami andaikan penggunaannya hampir menyamai populariti "so..".

Diguna sebagai penutup atau penyimpul kepada sesuatu perbincangan, istilah ini akan disebut bagi memastikan perbincangan itu berakhir menyebelahi pihak tersebut.

Penutur ayat ini biasanya menggunakannya dengan harapan agar ramai setuju dengan pandangan dia tanpa benar-benar memikirkan apa yang dihujahkan.

Kerap menggunakan frasa ini akan membuatkan orang ramai naik menyampah dan besar kemungkinan anda akan dihumban ke dalam telaga. Kenapa telaga? Well...

Di antara kebanyakan frasa yang mempunyai makna tersirat yang menghiris, "you know.." adalah frasa paling keji.

Ini kerana apabila seorang terkena frasa ini, secara automatik dia terpaksa bersetuju dengan apa saja hujah atau maklumat yang dikongsikan. Bagaimana tu?

"You know.." efektif kerana bertindak dalam dua cara; sebagai persoalan yang mencabar pengetahuan mereka yang mendengarnya dan juga sebagai desakan untuk memastikan ramai orang terus bersetuju secara segera.

Tak ada orang mahu kelihatan bodoh atau tidak tahu, jadi ramai yang akan mengiyakan saja setiap kali ditanya "you know.." dan kita pun akan membiarkan saja penggunanya meneruskan gebang yang mahu dia teruskan, walaupun faktanya mungkin merata.

Kami yakin ramai menggunakan frasa ini setiap hari secara rojak dalam perbualan kita. Daripada penggunaannya, kita dah tahu frasa ini digunakan untuk mengaburi sesuatu agar lebih mudah dihadam pendengar. Penggunaannya efektif diguna dalam bentuk perbandingan.

Sebagai contoh : "at least nasib kita tidaklah seteruk negara X" atau dalam isu rumahtangga "at least suami dia tak kahwin lari di Siam." Nampak bagaimana at least melembutkan sesuatu topik?

Dengan penggunaan frasa ini secara efektif, garis jangkaan pendengar terhadap sesuatu topik atau isu yang kita bawa dapat dikawal agar seiring dengan aras perbincangan hujah kita, agar mereka lebih mudah menerima hujahan kita.

Sama seperti semua frasa di atas, minimumkan penggunaannya. Terlalu kerap akan mengakibatkan anda kelihatan seolah-olah tidak berminat langsung dalam berbincang sesuatu topik.


5 Bangunan Kayu Tertua di Dunia

Kayu adalah bahan semula jadi yang digunakan sejak zaman purba untuk membina bangunan. Ia adalah bahan yang sangat baik untuk membina struktur kerana ia mudah untuk digunakan dan boleh dibentuk menjadi bentuk yang paling menakjubkan. Ia juga padat, yang menjadikannya sesuai untuk membina rumah dan bangunan lain.

Struktur yang diperbuat daripada kayu biasanya mampu untuk bertahan selama beberapa dekad, tetapi penting untuk diingat bahawa kayu itu sendiri adalah sumber semula jadi dan lambat laun akan habis.

Disebabkan itulah bangunan yang dibina dengan kayu menelan kos yang tinggi kerana harganya semakin mahal. Kali ini, mari lihat beberapa bangunan yang diperbuat daripada kayu tertua di dunia yang masih wujud hingga saat ini,

Salah satu struktur kayu tertua di dunia ialah Stalekleivloftet di Norway. Terdapat sebuah cerita rakyat mengatakan bahawa struktur ini ialah gudang pertama yang dibina di Eidsborg dan tidak dibina untuk sesiapa pun.

Walau bagaimanapun, seorang wanita kaya bernama Madame Staleleiv memiliki sebahagian besar kawasan kejiranan pada tahun 1200, dan dia mungkin telah membina gudang ini.

Tanah di sekeliling gudang ini kemudiannya dibangunkan menjadi ladang berasingan dan diberi nama Lofthus. Akhirnya, pada tahun 1840, gudang ini telah dipindahkan ke ladang Vindlaus, yang kini merupakan sebahagian daripada Wet-Telemark Museum Eidsborg.

Salah satu rumah kayu tertua yang masih didiami di dunia adalah di Kirkjub, yang dipanggil Roykstovan. Sebelum itu, ia adalah sebahagian daripada rumah agam dan ia telah menjadi rumah petani sejak 1557 dan berusia lebih daripada 900 tahun.

Di Kepulauan Faroe, ladang itu sendiri sentiasa menjadi kawasan yang terbesar. Abad ke-11 ialah apabila rumah ladang asal Kirkjubur dibina. Dari 1100, ia berkhidmat sebagai istana dan biara Kepulauan Faroe.

Mengikut cerita rakyat, kayu untuk bangunan ini dibalut dan dinomborkan dengan tepat sebelum dipasang. Ia dibawa dari Norway sebagai kayu hanyut.

Gereja kayu tertua di dunia, Gereja Greensted, adalah tapak agama bersejarah yang terletak jauh ke dalam kawasan luar bandar Essex. Malah,ia juga merupakan struktur kayu tertua di Eropah.

Malangnya, satu-satunya bahagian bangunan asal yang masih wujud ialah kayu balak pokok oak terbelah yang membentuk bahagian tengah. Walau bagaimanapun, gereja itu masih digunakan selepas penaklukan Norman pada 1066.

TapakPengebumian terawal yang terletak berhampiran dengan pintu masuk gereja, adalah milik seorang Tentara Salib dari abad  ke 12 yang berkemungkinan seorang tentera pemanah.

Dewan Buddha di Kuil Nanchan Dinasti Tang pada mulanya dibina pada 782 CE, berdasarkan inskripsi pada tiangnya. Mungkin kerana kedudukannya yang terpencil di dataran tinggi, ia dapat mengelak kemusnahan semasa pembersihan Buddha pada 845.

Menurut satu lagi inskripsi pada tiangnya, dewan itu telah menjalani pengubahsuaian pada 1086 semasa zaman Dinasti Song, dan semua kecuali empat tiang persegi asal telah ditukar kepada yang bulat.

Ahli sejarah seni bina menemui bangunan itu pada tahun 1950-an dan pada tahun 1961 China secara rasmi mengiktirafnya sebagai bangunan kerangka kayu tertua di negara itu. Memandangkan bangunan iniadalah rangka kayu tertua yang masih berdiri di China, ia merupakan bangunan penting dalam kajian sejarah seni bina China.

Bangunan kayu tertua di dunia ialah Horyuji, salah satu kuil tertua di Jepun. Putera Shtoku pada asalnya mengarahkan pembinaan kuil, yang kemudiannya dikenali sebagai Wakakusadera dan kadang-kadang  masih digunakan sehingga kini. Dikatakan bahawa kuil pertama telah siap pada tahun 607.

Menurut Nihon Shoki (salah satu buku sejarah popular Jepun), pada 670 semua bangunan telah terbakar oleh kilat. Walau bagaimanapun, Kondō (dewan utama yang dibina semula sekurang-kurangnya 1,300 tahun yang lalu diiktiraf secara meluas sebagai bangunan kayu tertua di dunia.

Pada tahun 1993, ia menerima gelaran Tapak Warisan dunia. Kawasan kuil Horyuji yang luas ini dibahagikan kepada Presint Barat (Saiin Garan) dan Presint Timur (Toin Garan).


5 Budaya Kerja di Malaysia Yang Sepatutnya Dah Pupus

Ramai anak muda mempunyai impian besar untuk 'mengubah dunia' semasa zaman belajar mereka. Mereka mahu mengubah itu, memperbaiki ini, mempunyai azam untuk menambah baik kehidupan masyarakat dengan gaya mereka.

Tetapi semuanya berubah selepas anak-anak muda mula masuk ke alam pekerjaan, menyelami sendiri realiti hidup sebenar bagaimana di mana fantasi-fantasi dan utopia yang mahu mereka realisasikan, akhirnya terbelit dengan budaya alam pekerjaan yang di luar jangkaan.

Walaupun begitu janganlah putus harapan pula ya. Kepada anak-anak muda, perubahan boleh berlaku tetapi prosesnya akan memakan masa. Jika anda benar-benar cenderung untuk membantu, ini lima budaya kerja di Malaysia yang boleh kita lupuskan secara berkala.

Di negara barat, peluang untuk melakukan latihan industri atau internship dilihat sebagai satu peluang untuk meletakkan sebelah kaki ke dalam karier yang dikejar.

Ini kerana mereka melihat latihan industri dalam konteks lebih luas, bukan saja meliputi keperluan pelajar bahkan turut sama boleh ditawar kepada pekerja yang baru nak bertapak.

Tetapi bagi segelintir syarikat di Malaysia, tawaran latihan industri dilihat sebagai satu kaedah untuk menjimatkan perbelanjaan kos perjalanan syarikat. Majikan akan konsisten menawarkan jawatan kosong untuk pelajar latihan industri sepanjang tahun bagi mengisi jawatan yang sepatutnya diisi secara tetap.

Dengan tawaran elaun praktikal sekitar RM300 ke RM500 sebulan, sebuah syarikat mampu 'menggajikan' 3 orang pekerja latihan industri sekitar 3 bulan dengan kos yang sama untuk menggaji seorang. Proses ini diulang dan diulang kerana syarikat tahu mereka boleh kekal beroperasi dengan modus operandi sama tanpa ada bantahan.

Memang tidak dapat dinafikan pelajar yang hadir dapat menimba pengalaman berharga untuk dijadikan batu loncatan mereka, tetapi dengan terus membenarkan amalan sebegini berterusan - kita sebenarnya membiarkan pelajar atau pekerja baru graduasi ditindas.

Kerajaan sepatutnya mewujudkan sebuah akta yang memantau elaun minima bagi seorang pelatih industri, untuk sekurang-kurangnya memastikan keringat yang diperah setimpal dengan usaha. Sampai bila kita nak dengar syarikat-syarikat besar pun masih lagi hanya sudi membayar sekitar ratusan ringgit untuk pelatih industri?

Budaya suka membuktikan diri 'gila kerja' semakin lama semakin membarah dalam masyarakat kita dan dunia. Jika dulu seseorang yang enggan bekerja lebih masa secara sukarela di lihat lemah, kini budaya 'hustle' pula mengajak individu supaya rasa malu kalau buang masa tak cari duit setiap saat dan waktu.

Kami tidak tahu siapa yang memulakan pemikiran kita kena kerja lebih masa untuk membuktikan kita rajin, tetapi kami yakin ramai yang percaya pendapat itu ada kebenarannya.

Tidak. Sekiranya anda sudah bersetuju untuk bekerja dari jam 9 pagi sehingga 5 petang, usahakan supaya kerja anda habis dalam jangka masa waktu tersebut. Seandainya perlu anda kerja lebih masa kerana kerja anda belum siap, lakukannya secara suka rela.

Bukan disebabkan oleh ada mata-mata menjeling seakan mengejek anda kerana nak pulang tepat pada waktunya. Pedulikan saja pandangan sebegini kerana anda tahu apa hak anda sebagai pekerja dan anda berhak pulang ke rumah mengikut waktu sekiranya tidak ada apa-apa keperluan lain.

Penulis pernah duduk dalam situasi pejabat sebegini, di mana majikan secara terbuka melanggar perjanjian yang telah dia persetujui; mewujudkan syarat tidak rasmi semua pekerja hanya dibenarkan balik selepas dia balik.

Kononnya syarat itu perlu bagi memastikan dia tak perlulah memanggil semula kumpulan pekerja hadir kembali ke pejabat, sekiranya ada keperluan. Buang minyak, buang masa kami semua. Senang cerita, dia cipta syarat ini kerana nak mudahkan kami. Hahaha!

Seandainya anda sedang berhadapan situasi sebegini, perkara pertama yang perlu anda sebagai sebuah kumpulan pekerja perlu sedar - ini tidak sepatutnya berlaku.

Pihak majikan perlu sedar kontrak di antara pekerja dan majikan adalah perhubungan dua hala, di mana pekerja perlu hadir dalam waktu-waktu yang telah ditetapkan dan menamatkan tugasan masing-masing sementara majikan pula perlu berusaha keras menyediakan ruang untuk memastikan pekerja mampu menyelesaikan tugasan mengikut masa dalam kontrak.

Seorang majikan yang menjadikan tempoh waktu dia bekerja sebagai jadual rasmi pejabat, bukanlah seorang majikan yang baik. Buat saja laporan sekiranya anda sedang duduk dalam situasi sebegini kerana budaya ini adalah salah satu punca kenapa ramai rakyat Malaysia berdepan tekanan emosi.

Satu faktor yang mengakibatkan ramai individu di luar sana sanggup 'mengabdikan' diri dalam kerjaya atau karier yang jelas menyeksa diri mereka, adalah disebabkan oleh mentaliti masyarakat kita yang rata-ratanya masih mahu 'memalukan' mereka yang berhenti di tengah jalan.

Mentaliti 'survival of the fittest' atau hanya yang kuat mampu bertahan telah lama menjadi barah dalam budaya kerja kita.

Berpegang kepada mentaliti sebegini kita bukan saja membenarkan syarikat mengambil kesempatan ke atas pekerja bahkan pekerja juga saling berlumba mahu membuktikan sesuatu yang sebenarnya tak memberikan pulangan apa.

Orang yang memilih untuk keluar atau lari daripada suasana toksik akan dikecam sebagai lemah atau tidak cukup gigih, tidak seperti pekerja-pekerja lain yang sanggup mengharungi situasi tidak gembira tanpa ada jalan keluar.

Bermula daripada itulah ramai di antara kita tanpa sedar sanggup mengorbankan banyak perkara yang jauh lebih penting berbanding kerja, seperti kebajikan keluarga dan hubungan dengan saudara-mara demi meyakinkan diri sendiri 'kita kuat dan tak lemah' dalam kerjaya.

Kami tidak tahu apa punca sebenar kenapa skala atau tangga gaji di Malaysia, sukar sekali untuk naik - walaupun dalam masa yang sama semakin ramai tauke atau 'founder' syarikat tampaknya semakin mewah. Ini kita semua tahu disebabkan oleh perkongsian-perkongsian di media sosial lah.

Sudah jadi satu pemandangan biasa sebuah syarikat menawarkan jawatan untuk pemegang ijazah tiada penglaman dengan gaji hanya di antara RM1600 ke RM2300. Jika anda hendak tahu, inilah juga tangga gaji yang sama semasa penulis hendak mula kerja dulu hampir dua dekad sebelum ini.

Nak kata ekonomi bermasalah, tidak. Nak kata produktiviti masyarakat menurun pun bukan. Pengenalan kenaikan gaji minima beberapa kali pun nampaknya gagal membantu menaikkan lantai gaji kumpulan pekerja, kerana pekerja masih berdepan situasi yang sama.

Dalam aspek gaji, pekerja-pekerja lebih tua berhadapan dengan masalah syarikat enggan menaikkan gaji mengikut status pengalaman sementara bagi pekerja muda atau yang baru nak bermula, gaji yang ditawarkan pula ada masanya tak setimpal dengan kehendak yang ditetapkan.

Situasi sebegini bahaya kerana jelas sangat menguntungkan pihak majikan, di mana majikan mempunyai kuasa penuh menetapkan lantai dan siling gaji dengan tawaran 'take it or leave it'.

Jadi kepada anak-anak muda yang masih belum masuk ke alam pekerjaan, kami perlu ceritakan kepada anda perubahan besar-besaran yang anda harapkan akan berlaku tidak akan berlaku.

Sebaliknya selepas anda melangkah masuk kerja, pastikan budaya-budaya kerja ini tidak menimpa anda. Mulakan dengan diri anda dan sebarang perubahan kecil yang anda mulakan, kami yakin akan mula memberi kesan serta impak kepada penambahbaikan budaya kerja kita di Malaysia.


5 Jalan Raya Terawal di Dunia

Jalan raya adalah ciri terpenting yang menjadikan sesebuah bandar itu unik dan menyumbang kepada suasananya. Infrastruktur jalan raya telah berkembang pesat selama bertahun-tahun, tetapi ia masih memainkan peranan penting dalam cara sesebuah bandar berfungsi.

Tidak dapat dinafikan jalan raya merevolusikan gaya hidup manusia. Jika dahulu jalan raya dibina oleh buruh di kawasan yang tidak mempunyai halangan muka bumi namun dengan kecanggihan teknologi manusia mampu membina jalan raya di kawasan-kawasan mencabar seperti lereng bukit dan bawah tanah.

Kewujudan jalan raya juga menjadi pendorong kemajuan hidup manusia kerana ianya memudahkan manusia ke pelbagai destinasi dengan lebih pantas. Pernahkah anda tertanya-tanya apakah jalan raya terawal di dunia?

Pembinaan jalan dalaman yang menghubungkan Sydney dan Lembah Hunter sejauh 264 kilometer, telah dimulakan pada 1825 oleh kerajaan New South Wales di Australia. sehingga 720 banduan telah digunakan untuk pembinaan Great North Road, termasuk penopang termasuk pembinaan jambatan dan tembok penahan setinggi 9 meter.

Jalan ini akhirnya siap pada tahun 1836. Ia dibina oleh banduan lelaki dan terdiri daripada segmen lima kilometer bernama Finch's Line (laluan awal menaiki lereng yang ditinggalkan pada tahun 1829) dan bahagian 1.8 kilometer yang menakjubkan dikenali sebagai Devines Hill, yang telah dimulakan pada tahun 1830.

Ini adalah sebahagian dari Great North Road sepanjang 250 kilometer yang menghubungkan Sydney dengan Lembah Hunter. Oleh kerana pengasingannya dan pengenalan pengangkutan kapal wap, seluruh jalan telah ditinggalkan pada 1883.

Jalan Diraja Parsi merupakan jalan raya jarak jauh yang terawal, terbentang sejauh 1,500 batu (2,414 km) dari Susa, bekas ibu kota Parsi, merentasi Anatolia (Turki kini), ke Laut Aegean. Tamadun Indus mendirikan jalan raya berturap di segelintir bandarnya, walaupun ia tidak seluas laluan jarak jauh.

Tujuan utama jalan raya ini  adalah untuk memudahkan pihak pemerintah  berkomunikasi dengan rakyatnya yang jauh. Ternyata usaha ini membantu pemerintah ketika itu memerintah salah satu empayar dengan geografi terbesar di dunia pada masa itu.

Jalan Diraja menyumbang kepada penubuhan Empayar Parsi. Ia pada mulanya digunakan untuk tujuan penghantaran surat, perdagangan dan ketenteraan. Empayar Rom menggunakannya untuk matlamat yang sama.

Jalan berturap tertua di dunia adalah 6.5 kaki lebar. Ia meliputi jarak tujuh setengah batu dan menghubungkan Tasik Moeris dengan bahagian barat daya Kaherah. Menurut ahli geologi, tidak ada jalan raya berturap tambahan dari Mesir purba yang diketahui, kecuali beberapa tanjakan pembinaan yang disambungkan ke piramid.

Permintaan untuk bahan binaan untuk piramid dan kuil ketika Kerajaan Lama Mesir purba mengakibatkan penciptaan banyak kuari di tebing rendah berhampiran dengan Sungai Nil.

Blok basalt besar-besaran diangkut di sepanjang jalan dari salah satu kuari ini ke Giza, di mana mereka bekerja dalam bidang bangunan (terutama untuk penurapan).

Jalan ini telah ditemui di lembah Faiyum, kira-kira 45 batu di barat daya Kaherah. Para saintis juga menyebut bahawa sebahagian daripada laluan ini telah ditemui oleh ahli geologi terdahulu, tetapi penemuan ini tidak banyak diberi perhatian pada masa itu dan kajian lanjut mengenainya tidak diteruskan.

Sepasukan pengkaji menemui jalan ini semasa melakukan pemetaan geologi kawasan itu. Ia meliputi hampir lapan batu dan membawa blok basalt besar-besaran dari kuari 43 batu di barat daya Kaherah ke dermaga di pantai Tasik Moeris, yang ketika itu 66 kaki di atas paras laut.

Blok basalt ini digunakan untuk membina laluan pejalan kaki diraja dan sarkofagus untuk kuil pengebumian di kawasan berhampiran Kaherah. Air dari banjir Sungai Nil boleh memasuki Tasik Moeris melalui celah-celah di bukit yang berdiri di antara tasik dan sungai.

The Ridgeway ialah jalan pertama Britain dan jalan tertua di dunia. Orang Anglo-Saxon mula-mula menggunakan istilah "ridgeway" untuk menggambarkan laluan lama yang mengikuti bukit yang curam. Oleh kerana jalan ini mereka tidak berturap, jalan ini hanya bergantung pada tanah yang kukuh untuk menawarkan permukaan yang selamat untuk perjalanan.

The Ridgeway menawarkan laluan yang lebih terus berbanding jalan kontemporari yang kita gunakan hari ini. Chilterns di timur dan North Wessex Downs di barat adalah dua kawasan dengan keindahan semulajadi yang melalui Ridgeway.

Berbeza dengan Downs, di mana terdapat lebih banyak penempatan, Chilterns pula kurang penempatan. Bahagian Ridgeway ini mempunyai beberapa kampung dengan pemandangan memukai. Memandangkan ia adalah jalan tertua di England ini, ia penuh dengan kepentingan sejarah.

Berbeza dengan Downs, di mana terdapat lebih banyak penempatan, Chilterns mempunyai lebih sedikit. Bahagian Ridgeway ini mempunyai beberapa kampung yang menawan. Memandangkan ia adalah jalan tertua di negara ini, ia penuh dengan kepentingan sejarah.


Fahami 5 Reaksi Wanita Sekiranya Suami Mahu Tambah Isteri

Ada masanya tenang, ada masanya kuat membantai. Ada pasang surutnya, ada waktunya air tenang jangan disangka tiada bahaya. Ketidaktentuan ini menyebabkan golongan suami berhadapan detik sukar dan getir, tatkala mahu meluahkan hasrat mengahwini isteri nombor dua.

Sehinggakan ramai suami memilih untuk merahsiakan sahaja rancangan perkahwinan kedua; sanggup digelar penipu dan isteri keduanya dibenar bergelar perampas, daripada memberanikan diri berterus terang.

Bagi segelintir minoriti lelaki yang berani, mereka mampu menyuarakan hasrat terpendam tetapi sayangnya kurang faham apa isi hati isteri tatkala mendapat berita itu. Ini makna lenggok tubuh isteri jika diberitahu suami mahu mereka bermadu.

Ini adalah reaksi biasa atau standard yang kami rasakan majoriti lelaki kena hadap, selepas memberitahu isteri mereka.

Normal untuk seorang wanita marah. Tak ada siapa suka diduakan. Anda bayangkan sendiri apa perasaannya seorang wanita diberitahu dia perlu berkongsi kasih sayang anda yang ada.

Seandainya seorang wanita benar-benar marah dan bukan marah-marah manja, bertahan dan sabar. Berikan dia masa untuk memproses apa yang telah berlaku.

Reaksi marah menandakan anda perlu membenarkan isteri memikirkan sendiri baik buruk permintaan anda. Jangan desak dia sehinggalah isteri sendiri yang bertanya kembali tentang isu tersebut. Kata kuncinya di sini, sabar. Jangan gopoh.

Ada wanita yang marah apabila dia tahu hasrat anda. Ada wanita yang bertindak balas dengan cara fizikal, sama ada dengan menggunakan penampar, senjata, senduk, pisau atau batu lesung.

Jika isteri anda duduk dalam kategori ini, besar kemungkinan reaksi sebegitu terjadi kerana sikap anda sendiri sebagai seorang suami yang selama ini mungkin tak reti menghargai isteri anda.

Susah seorang wanita nak melakukan kekerasan melainkan dia rasa hajat anda itu sesuatu yang benar-benar di luar kelayakan anda sebagai suami.

Ini kerana ada kemungkinan isteri anda sebenarnya dah fed-up dengan perangai dan tindak tanduk anda...tiba-tiba anda datang beritahu dia nak kahwin lain.

Semua kepanasan hati, dendam dan amarah yang dia simpan selama ini akan terhambur keluar seperti gunung api meletus kerana keberanian anda nak beristeri dua, sedangkan isteri anda sendiri rasa anda tak reti jaga dia.

Peluang untuk berjaya - 1/5 melainkan anda lepaskan isteri anda.

Seperti kami nyatakan di atas, emosi wanita sukar dibaca. Apabila mereka diam, ketika itu jugalah seorang wanita jadi tertutup hati dan emosinya.

Kita sebagai lelaki nak ramal macam mana lagi, kalau lepas diberitahu dia terus bangun beredar ke dapur basuh pinggan atau masuk ke bilik tidur solat sunat sambil berdoa panjang, tanpa berkata sepatah apa pun kepada kita selepas kita berani berterus terang.

Kami andaikan wanita yang diam selepas diberitahu suami mahu berkahwin dua sedang terkejut,  tidak pernah membayangkan mereka perlu mengharungi dilema sebegitu.

Seperti seorang wanita yang marah, beri mereka ruang. Jangan desak apa-apa, teruskan hidup seperti biasa dan tunggu sehinggalah mereka yang kembali bersuara tentang topik tersebut. Kalau mereka buka.

Ada kemungkinan juga anda akan lihat isteri anda berubah jadi lebih manja dengan anda, kerana itu adalah usaha terakhir dia mahu anda berubah fikiran dan kekal setia dengan dia.

Ada wanita yang tegas memohon agar dirinya diceraikan, selepas tahu niat suaminya tanpa kompromi. Wajarkah kita salahkan wanita sebegini? Tidak.

Walaupun perkahwinan lebih seorang dibenarkan dari sisi agama Islam, wanita yang bergelar isteri juga ada hak untuk menentukan adakah dia sanggup berkongsi rumahtangganya dengan wanita lain. Janganlah hanya lihat hak suami saja ya!

Suami boleh cuba memujuk isteri, terangkan bagaimana rancangan dan sistem yang bakal anda laksanakan dalam mentadbir urusan rumahtangga yang bakal berganda.

Tetapi bagi kami dalam situasi sebegini, isteri anda adalah pemegang kata putus kerana perkahwinan itu turut melibatkan hidup dia. Jika dia berkeras mahu dilepaskan, hormati keputusan dia. Lepaskan saja walaupun berat hati kita.

Jika dia akhirnya bersetuju bermadu dalam terpaksa dan juraian tangisan air mata, ingat jasa dan pengorbanan isteri anda itu. Jangan sama sekali mengecewakan apa yang telah dia korbankan untuk anda.

Anda duduk di sebelah isteri anda. Anda luahkan hasrat anda mahu mengahwini seorang wanita lain.

Isteri anda menjeling anda...kemudian dia ketawa besar mengekek-ngekek gelaknya. Sampai berguling-guling atas lantai dia sakit perut menahan sakit ketawa.

Apa maknanya? Ini maknanya anda sebagai seorang suami adalah suami yang gagal.

Ada kemungkinan besar duit belanja rumah, kereta, anak-anak dan duit makan anda pun datang dari 'handbag' isteri. Duduk pun di rumah yang dibeli isteri. Hutang motorsikal atau kereta pun kereta isteri yang bayar.

Lepas tu anda berani nak kahwin lagi seorang? Kami yang lelaki pun akan ketawa berguling-guling sama jika anda menepati ciri di atas dan anda masih ada azam nak kahwin dua.

Secara serius, sekiranya isteri anda ketawa besar tatkala anda meluahkan niat hati anda - itu menandakan isteri anda tahu anda sebenarnya langsung tak berkemampuan nak kahwin dua, tapi masih gatal nak menduakan dia.Nasihat kami kepada suami seperti ini, batalkanlah niat anda. Jangan dikecewakan bahu orang yang anda bergantung harap sekian lama. Berkemungkinan besar, isteri anda boleh hidup tanpa anda tetapi memilih untuk kekal dengan anda.


Kellek: Rakit Pelampung Ciptaan Masyarakat Purba

Sekiranya kita gemar membaca sejarah, kita akan dapat menemukan beberapa ciptaan atau teknologi orang pada zaman dahulu yang cukup mengagumkan. Dengan sumber dan teknologi yang terhad ketika itu, mereka terpaksa berfikiran kreatif untuk mencipta sesuatu daripada sumber yang sedia ada.

Salah satu daripadanya yang baru kami ketahui adalah penciptaan "kelleks".

Secara mudahnya, kellek adalah rakit atau sampan yang digunakan di sungai dan lautan namun apa yang menjadikannya unik adalah bagaimana ia dibina. Kellek dibuat menggunakan kulit haiwan dan ciptaan kelleks ini ditemui dalam sejarah Mesopotamia, Assyria, Babylonia dan Sumeria

Kellek memerupakan perekanya mengembang kulit haiwan sama ada untuk dinaiki ketika bergerak di lautan. Selain itu, kulit-kulit haiwan ini juga boleh diikat bersama dengan bingkai kayu untuk membuat rakit. Dipanggil kellek oleh orang Assyria, ia memerlukan teknik khas untuk mendapatkan kulit haiwan untuk membuat kellek.

Setelah haiwan itu mati, kepala, kaki, dan ekornya dikeluarkan dan semua isi dalamnya termasuk tulang, organ dalaman, otot, daging dan saluran darah ditarik keluar melalui bukaan yang terdapat di bahagian leher bangkai haiwan tersebut.

Tiga hujung kaki dan bahagian ekor dijahit ketat menggunakan tali kulit yang mengecut selepas ia basah, memastikan pengedap yang ketat. Kemudian seluruh bangkai kulit yang telah dibersihkan itu dimasukkan ke dalam air selama beberapa hari dan kemudian dijemur di bawah sinar matahari hingga kering.

Setelah kulit tersebut kering dijemur, bulu-bulu haiwan tersebut dibuang dengan mengikis kulit sehingga lembut. Campuran air, garam dan minyak sayuran disapu ke seluruh kulit dan dikeringkan semula. Apabila ia berwarna perang, ia sedia untuk mengembang.

Untuk mengembangkan kulit haiwan itu, seseorang perlu menggunakan straw yang diperbuat buluh dan meniup udara di melalui satu lagi kaki yang tinggal dan ia diikat dengan tali kulit yang basah.

Jika terdapat lubang ditemui, sekeping kayu kecil akan diletakkan di atas lubang tu dan diikat rapat dengan tali kulit. Satu rakit yang diperbuat daripada kellek memerlukan 6 kulit haiwan dan boleh memuatkan 2 orang penumpang. Kebiasaannya rakit kellek ini akan pergi secara berpasangan dalam perjalanan memancing yang panjang.

Kulit haiwan ini akan dibiarkan sentiasa dalam keadaan basah untuk mengelakkannya merekah. Untuk perjalanan yang panjang, setiap 1 atau 2 jam bahagian atas kellek yang terdedah dengan cahaya matahari akan dibasahkan untuk memastikannya sentiasa lembap.

Semua jenis haiwan boleh digunakan untuk kulit mereka. Kambing, babi, beruang, biri-biri, dan lembu sekadar memberikan beberapa contoh. Kellek yang diperbuat daripada haiwan ini jarang digunakan sebagai alat pengapungan peribadi tetapi sering digunakan untuk mengapungkan rakit dan bot.

Contoh penggunaan kulit haiwan untuk pengapungan boleh ditemui di Muzium British yang memaparkan orang Asyur purba dari Nimrud menggunakannya untuk membantu mereka berenang.

Sebuah lukisan di Muzium Victoria dan Albert menggambarkan kellek yang mengangkut patung besar seekor lembu jantan bersayap, Lamassu, yang digali oleh ahli arkeologi British Sir Austin Henry Layard dari Mosul di Iraq Utara menyusuri sungai Tigris ke Basra di tenggara Iraq.

Malah, catatan mengenai kellek juga ditemui dalam beberapa catatan sejarah.  Dalam kira-kira 300 SM,  Alexander the Great menggunakan kelleck untuk mengangkut 1500 askar berkuda, kuda mereka dan empat ribu orang infantri merentasi Danube dengan menyeberangi sungai di atas jambatan terapung yang dibuat dengan kulit haiwan.

Genghis Khan juga sentiasa membawa kellek semasa penaklukan baratnya. Dan Kublai Khan menyimpan beberapa kellek bersama-sama dengan tenteranya untuk memudahkan mereka menyeberangi sungai. Kellek mudah disimpan apabila kering. Apabila diperlukan ia direndam dalam air sekali lagi sehingga ia lembut dan boleh mengembang.